1Cwii ndii' tyom'aaⁿ Jesús 'ndyoo ndaaluee chjoo na jndyu Genesaret. Jeeⁿ tyonchjena' jom na jla'canto'ndye nn'aⁿ nacañom'm cha nnda̱a̱ nndyena ñ'oom' Ty'o̱o̱ts'om. 2Nty'iaaⁿ'aⁿ we w'aandaa 'ndyoo ndaaluee'ñeeⁿ. Sa̱a̱ nn'aⁿ na cwitjeii' calcaa jnda̱ jlui'na jo' jo'. Macwitmaaⁿna nlqui' 'naaⁿna. 3Quia jo' tjacuo̱o̱ⁿ ts'om cwii w'aandaa'ñeeⁿ. W'aandaa 'naaⁿ' Simón jo'. Tcaaⁿ na cjaañ'oomti tsaⁿ'ñeeⁿ juuna' chjoowi' cha n'ndiina' tyuaatcwii. Ndo' tjacjom. Tquiaaⁿ ñ'oom nda̱a̱ nn'aⁿ xjeⁿ na wacatyeeⁿcheⁿ ts'om w'aandaa. 4Quia na jnda̱ jnda̱ seineiiⁿ, tsoom nnom Simón: —Catsaañ'om'yo' w'aandaawaa, wjaawjaatya̱a̱ya yuu na njoomti. Ndo' catue'yo' nlqui' 'naⁿ'yo' na nntjei'yo' calcaa. 5T'o̱ Simón nnoom: —Ta, meiiⁿchaa' tsjom ñel'aayâ ts'iaaⁿ ndo' meiⁿcwii catscaa tîcatjeii'â. Sa̱a̱ cantyja ñ'oom 'ndyo' 'u nncju'nnda'a tsqui'. 6Jnda̱ na l'ana na ljo', jeeⁿ jndye calcaa ty'oomna' ts'om tsqui' 'naaⁿna hasta ñe'caty'ioo'na'. 7Jo' chii s'o̱o̱ lueena nda̱a̱ nt'omcheⁿ nc'iaana na ñjomndye cwiicheⁿ w'aandaa na quiotei'jndeii naⁿ'ñeeⁿ joona. Tquio naⁿ'ñeeⁿ. Ndo' jla'catoo'na we w'aandaa ñ'eⁿ calcaa, hasta ncuencue na c'u'na' joona'. 8Quia jnda̱ nty'iaa' Simón Pedro na luaa', tcoom'm xtyeeⁿ jo nnom Jesús. Tsoom: —Ta, ticaty'iomyana' na nñ'eⁿ' ñ'eⁿndyo̱, ee ja ts'aⁿjnaⁿ. 9Ee jeeⁿ ndya' seicaty'uena' jom ñequio nt'omcheⁿ nc'iaaⁿ'aⁿ na ñ'eeⁿ ñ'eⁿñê cantyja 'naaⁿ calcaa na tjeii'na. 10Majo'ti tjom Jacobo ñequio Juan, ntseinda Zebedeo. Joona mañecwii t'maⁿ ts'iaaⁿ cwil'ana ñequio Simón. Quia jo' tso Jesús nnom Simón: —Tinty'ue', je' mamanaⁿtona' na nn'aⁿ nntseitjom' na nla'jomndyena ñ'eⁿndyo̱, tachii cwe' calcaa. 11Jnda̱ na tquiena tyuaatcwii ñ'eⁿ l'aandaa, mana 'ndyena ts'iaaⁿ 'naaⁿna. Ty'elajomndyena ñ'eⁿ Jesús. 12Quia na tyom'aaⁿ Jesús cwii tsjoom, tyjee'cañoom cwii tsaⁿs'a na cha'waañe chuu tycu lepra. Quia na nty'iaaⁿ'aⁿ Jesús, tjacwanquioom nomtyuaa, s'aaⁿ ty'oo, tsoom: —Ta, ntyjii na 'u nnda̱a̱ nntsein'maⁿ' ja, xeⁿ l'ue ts'om'. 13Quia jo' Jesús seintyjo̱o̱ⁿ ts'o̱o̱ⁿ tyeⁿnquioom'm tsaⁿ'ñeeⁿ. Tsoom nnom: —Maxjeⁿ l'ue ts'o̱o̱ⁿ na can'maⁿ'. Ndo' mantyjacheⁿ n'maⁿ tsaⁿ'ñeeⁿ. 14Jnda̱ chii tsoom nnom: —Tintseineiⁿ' nnom meiⁿcwii ts'aⁿ na luaa' tuii. Sa̱a̱ cja', catseica'mo̱ⁿndyu' nnom tyee ndo' quiaa' quioo' na nncue' cantyja na jnda̱ n'maⁿ' cha'xjeⁿ na sa̱'ntjom Moisés. Na nntsa' na luaa' nlui'yuu'na' nda̱a̱ nn'aⁿ na jnda̱ n'maⁿ'. 15Sa̱a̱ tjanty'eeti ñ'oom cantyja 'naaⁿ' Jesús. Ndo' jndyendye nn'aⁿ tyo'oontyjaa' na nndye ñ'oom na tyoñequiaaⁿ. Mati ñe'can'maaⁿna ntycu na wiina. 16Sa̱a̱ jom teiño̱o̱ⁿ, tjaaⁿ jo yuu na ñenqueⁿ. Jo' jo' tyotseineiiⁿ nnom Ty'o̱o̱ts'om. 17Cwii xuee'ñeeⁿ ma'mo̱ⁿ Jesús nda̱a̱ nn'aⁿ. Jo' jo' meindyuaandye nt'om nn'aⁿ fariseos ñequio nn'aⁿ na cwit'mo̱o̱ⁿ ljeii na tqueⁿ Moisés. Naⁿ'ñeeⁿ jnaⁿna cha'tso njoom nch'u ts'o̱ndaa Galilea ñequio Judea ndo' mati tsjoom Jerusalén. Ndo' juu najndeii na matseixmaⁿ Ty'o̱o̱ts'om m'aaⁿna' ñ'eⁿ Jesús na matsein'maaⁿ nn'aⁿwii. 18Mañejuu xjeⁿ'ñeeⁿ tquie'cañom nt'om naⁿnom na chona tsuee na ndii' ts'aⁿ na jnda̱ teintjeiⁿ nc'ee na tei'caljoo tycutqueeⁿ. Tyol'uee'ndyena chiuu ya na nnc'ooñ'omna tsaⁿ'ñeeⁿ naquii' w'aa na nlqueⁿna jom jo nnom Jesús. 19Sa̱a̱ tîcaliuna chiuu ya nl'ana ee na jeeⁿ jndye nn'aⁿ. Jo' chii ty'ewana nacjoo' w'aa, tjo̱o̱na nquioo, jla'c'o̱ⁿna jom na njoom tsuee. Tqueⁿna jom quii'ntaaⁿ nn'aⁿ jo nnom Jesús. 20Quia na nty'iaa' Jesús na cwila'yu'ya n'om naⁿ'ñeeⁿ, tsoom: —'U re, matseit'maⁿ ts'o̱o̱ⁿya jnaⁿ' na matseixmaⁿ'. 21Quia jo' nn'aⁿ na cwit'mo̱o̱ⁿ ljeii na tqueⁿ Moisés ñequio nn'aⁿ fariseos to̱'na na tiya nquiuna ñ'eⁿñê. Tyola'tiuuna naquii' n'omna: "¿'Ñeeⁿ cwiluiiñe tsaⁿm'aaⁿ' na ti'maaⁿ' ts'oom na matseineiⁿ ñ'oom na wjaana' nacjoo' Ty'o̱o̱ts'om?" 22Sei'no̱ⁿ' Jesús ñ'omtiuu 'naaⁿna. Tsoom nda̱a̱na: —¿Chiuu na ticuaaya nquiu'yo' ñ'eⁿndyo̱? 23¿Cwaaⁿ ñ'oom na tijndei'tina' na catsjo̱o̱ya? ¿Aa na nntsjo̱o̱: "Matseit'maⁿ ts'o̱o̱ⁿya cha'tso jnaⁿ'", oo aa na nntsjo̱o̱: "Quicantyja', cja'ca'"? 24Sa̱a̱ cha caliu'yo' na cwiluiindyo̱ tsaⁿ na jnaⁿ cañoom'luee ndo' na waa najndeii na matseixmaⁿya nnom tsjoomnancuewaa na catseit'maⁿ ts'o̱o̱ⁿya jnaaⁿ nn'aⁿ, quia jo' tsoom nnom ts'aⁿ na ntjeiⁿ nc'ee: —'U re, matsjo̱o̱ya njom', quicantyja', catseilcwiindyu' tsue' cja'to' wa'. 25Mañoom' teicantyja tsaⁿ'ñeeⁿ na jndoo' cha'tso nn'aⁿ. Seilcwiiñê tsuee 'naaⁿ'aⁿ na ñetuaaⁿ. Mana tjaaⁿ waⁿ'aⁿ. Jeeⁿ matseit'maaⁿ'ñê Ty'o̱o̱ts'om. 26Ndo' tyueneiiⁿ cha'tsondye nn'aⁿ. Tyola't'maaⁿ'ndyena Ty'o̱o̱ts'om. Jluena ñequio na tyueneiiⁿna: —Xuee je' nty'iaa nda̱a̱ya cwii na jeeⁿ t'maⁿ, na meiⁿjom tiquinty'iaaya. 27Jnda̱ tuii na luaa', jlui' Jesús jo' jo'. Ljeiiⁿ cwii tsaⁿco'ñom s'om na jndyu Leví. Wacatyeeⁿ tsaⁿ'ñeeⁿ w'aa yuu na cwi'oocatioom nn'aⁿ s'om ts'iaaⁿnda̱a̱na cwentaa' gobiernom. Quia jo' tsoom nnom tsaⁿ'ñeeⁿ: —Candyo'ntyjo̱' naxa̱ⁿ'a. 28Mantyja teicantyja Leví, tjei'ñê cantyja 'naaⁿ' ts'iaaⁿ'ñeeⁿ, chii tjatseijomñê ñ'eⁿ Jesús. 29Ndo' seiñ'oom'ñê cwii nantquie t'maⁿ waⁿ'aⁿ cwentaa' Jesús. Seitjoom jndye nc'iaaⁿ'aⁿ na ñequio ñeto'ñoom s'om ts'iaaⁿnda̱a̱ nn'aⁿ cwentaa' gobiernom. Teindyuaandyena nacañoom' meiⁿsa ñ'eⁿñê ndo' ñ'eⁿ Jesús ñequio nt'omcheⁿ nn'aⁿ. 30Ndo' nn'aⁿ fariseos ñequio nn'aⁿ na cwit'mo̱o̱ⁿ ljeii na tqueⁿ Moisés tyola'ncjoo'ndyena nacjoo nn'aⁿ na cwila'jomndye ñ'eⁿ Jesús. Jluena nda̱a̱ naⁿ'ñeeⁿ: —¿Chiuu na cwicwa'yo' ndo' cwiwe'yo' ñequio nn'aⁿ na cwito'ñoom s'om cwentaa' gobiernom, ndo' ñequio nn'aⁿ na cwila'tjo̱o̱ndyena nnom Ty'o̱o̱ts'om? 31T'o̱ Jesús nda̱a̱na, tsoom: —Nn'aⁿ na tiwii titjo̱o̱ndyena ts'aⁿ na mach'ee nasei, sa̱a̱ nn'aⁿ na wii tjo̱o̱ndyena jom. 32Ja nchii jndyo̱o̱ya na nncwaⁿya nn'aⁿ na cwila'jomndye cantyja na maty'iomyana'. Ja jndyo̱o̱ya na nncwaⁿya nn'aⁿjnaⁿ na calcwe' n'omna. 33Quia jo' tyoluena nnom Jesús: —Nn'aⁿ na cwila'jomndye ñ'eⁿ Juan, jndye ndii' cwila'cwejndo'ndyena ndo' cwila'neiⁿna nnom Ty'o̱o̱ts'om. Ndo' majo'ti cwil'a nn'aⁿ tmaaⁿ' fariseos. Sa̱a̱ joo nn'aⁿ na cwila'jomndye ñ'eⁿndyu' cwicwa'na ndo' cwiwena. ¿Chiuu na luaa' cwil'ana? 34T'o̱o̱ⁿ nda̱a̱na: —¿Aa ndya' nndu'yo' nda̱a̱ nn'aⁿ na tquiola'jomndyena na macoco ts'aⁿ na cala'cwejndo'ndyena yocheⁿ na ndicwaⁿ m'aaⁿ nquii tsaⁿs'a na macoco quii'ntaaⁿna? 35Sa̱a̱ nncue'ntyjo̱ xuee na nncwji'na' jom quii'ntaaⁿna, ncuee'ñeeⁿ nla'cwejndo'ndyena. 36Mati seineiiⁿ nda̱a̱na ñ'oom na wjaañoom' cantyja 'naaⁿ' ñ'oom xco na ma'mo̱o̱ⁿ nda̱a̱na. Tsoom: —Tjaa'naⁿ 'ñeeⁿ nntyjee cwii taⁿ' liaa', liaa xco na nntseiyo̱ liaa ntsaa ñ'eⁿ juuna'. Ee xeⁿ luaa' nnts'aa ts'aⁿ, nntsei'naaⁿ'aⁿ liaaⁿ'aⁿ liaa xco'ñeeⁿ ndo' nchii macanda̱ jo', mati tixocatseix'iaa'ñena' ñequio liaa ntsaa'ñeeⁿ. 37Meiⁿ tjaa 'ñeeⁿ juu nntiom winom xco n'om ntjaⁿ teindyo. Ee xeⁿ na ljo' nnts'aa ts'aⁿ, nnty'ioo'na' nl'a winom xco'ñeeⁿ, mana cwiwi'ndaa' winom ndo' mati ntjaⁿ'ñeeⁿ. 38Jo' chii macaⁿna' na nnc'oocue winom xco n'om ntjaⁿ xco cha meiⁿ ntjaⁿ xco'ñeeⁿ ticwi'ndaa'na' ndo' meiⁿ winom. 39Ee ts'aⁿ na ma'uu winom tquie, meiⁿchjoo tica'naⁿ ntyjii winomxco. Ee matsoom na joo winom tquie, jo' ca'naⁿti.
Lucas 5


1Luaa tuii cwii xuee na cwita'jndyee nn'aⁿ judíos. Mawinom Jesús yuu na niom ntjom lqueeⁿ trigo. Ndo' nn'aⁿ na cwila'jomndye ñ'eⁿñê, ty'ioo'ndyena xu'lqueeⁿ. Ty'uee'ndyena joona' n'om lueena jnda̱ chii tquiina. 2Quia jo' nt'om nn'aⁿ tmaaⁿ' fariseos jluena: —¿Chiuu na cwil'a'yo' cwii na ticatsa̱'ntjomna' xuee na cwita'jndyee nn'aⁿ? 3T'o̱ Jesús, tsoom nda̱a̱na: —'O, ¿aa tyoola'naⁿ'yo' ñ'oom chiuu s'aa David quia na t'oom na ñe'jnoom'm, ndo' mati nn'aⁿ na ñ'eeⁿ ñ'eⁿñê? 4Tjaqueⁿ'eⁿ wats'om cwentaa' Ty'o̱o̱ts'om, tcaaⁿ ntyoo' na jnda̱ tqueⁿ nn'aⁿ jo nnom Ty'o̱o̱ts'om. Ndo' ntyoo'ñeeⁿ macanda̱ ntyee wanaaⁿ na nlcwa'na joona'. Sa̱a̱ tcwa' David joona' ndo' mati tquiaaⁿ na tcwa' nn'aⁿ na ñ'eeⁿ ñ'eñê. 5Quia jo' tsoom nda̱a̱na: —Ja na cwiluiindyo̱ tsaⁿ na jnaⁿ cañoom'luee waa na jndo̱ na nntsjo̱o̱ ljo' cal'a nn'aⁿ meiiⁿ xuee na cwita'jndya̱a̱ya. 6Cwiicheⁿ xuee na cwita'jndyee nn'aⁿ, tjaquiee' Jesús wats'om chjoo. Tyo'mo̱o̱ⁿ nda̱a̱ nn'aⁿ. Ndo' jo' jo' m'aaⁿ cwii tsaⁿs'a na jnda̱ tjateii ts'o̱ ntyjaya. 7Ndo' nn'aⁿ na cwit'mo̱o̱ⁿ ljeii na tqueⁿ Moisés ñequio nn'aⁿ fariseos, jeeⁿ tyoqueⁿna cwenta xeⁿ na nntsein'maⁿ Jesús ts'aⁿwii' xuee na cwita'jndyeena, cha quia jo' nnda̱a̱ nñe'quiana jnaaⁿ'aⁿ. 8Sa̱a̱ mantyjeeⁿ chiuu cwila'tiuuna, jo' chii tsoom nnom ts'aⁿ na jnda̱ tjateii ts'o̱: —Quicantyja', cwintyje' quii'ntaaⁿ nn'aⁿ. Ndo' teicantyja tsaⁿ'ñeeⁿ, teintyjeeⁿ'eⁿ xcwe. 9Jnda̱ jo' tso Jesús nda̱a̱na: —Nncwax'a̱ cwii ñ'oom nda̱a̱'yo', xuee na cwita'jndya̱a̱ya, ¿aa wanaaⁿ na cateijndeii ts'aⁿ x'iaaⁿ'aⁿ na wi' matjom oo aa ticateijneiⁿ juu? ¿Aa cwji'n'maaⁿñê x'iaaⁿ'aⁿ cha ticue' oo aa ca'ñeeⁿ na cue'? 10Jnda̱ chii nty'iaaⁿ'aⁿ nda̱a̱ cha'tsondye nn'aⁿ, tsoom nnom ts'aⁿwii': —Catseiliuu' ts'o̱'. S'aa tsaⁿ'ñeeⁿ na ljo' ndo' tco'ya'ñ'eⁿna' ts'o̱o̱ⁿ. 11Jnaaⁿ' jo' jeeⁿ jla'wjeena Jesús. Ndo' tyo'maⁿna ñ'eⁿ nc'iaana ljo' nnda̱a̱ nl'ana jom. 12Joo ncuee'ñeeⁿ tjawa Jesús cwii ta naquii' jnda̱a̱ na nntseineiiⁿ nnom Ty'o̱o̱ts'om. Ndo' meiiⁿnchaa' tsjom tyotseineiiⁿ nnom. 13Quia na jnda̱ teixuee, tcwaaⁿ nn'aⁿ na cwila'jomndye ñ'eⁿñê. Quii'ntaaⁿna tjeii'ñê canchoo'wendye nn'aⁿ na seicajñoom joona apóstoles, nn'aⁿ na majñom Ty'o̱o̱ts'om ts'iaaⁿ 'naaⁿ'. 14Nmeiiⁿ ncueena: Simón, tsaⁿ na seicajñoom Pedro, ñequio tyjee tsaⁿ'ñeeⁿ, Andrés, ñ'eⁿ Jacobo ñequio Juan, ñ'eⁿ Felipe ñequio Bartolomé, 15ñ'eⁿ Mateo ñequio Tomás, ñ'eⁿ Jacobo jnda Alfeo, ndo' ñ'eⁿ Simón na cwiluena cananista, 16ñ'eⁿ Judas jnda Jacobo ñequio Judas Iscariote, ts'aⁿ na tquiaa cwenta Jesús. 17Jndyocue Jesús ñequio cha'tso nn'aⁿ na cwila'jomndye ñ'eⁿñê. Ty'emeintyjee'na cwii su. Jo' jo' jnda̱ tquie'cañom nt'omcheⁿ nn'aⁿ na cwila'jomndye ñ'oom na mañequiaaⁿ ñequio jndyendye nn'aⁿ na jnaⁿ cha'waa Judea ñequio Jerusalén ñequio 'ndyoo ndaaluee na nndyoo' tsjoom Tiro ñ'eⁿ Sidón. Naⁿ'ñeeⁿ tquiona na nndyena ñ'oom na mañequiaaⁿ, ndo' na nntsein'maaⁿ joona ntycu na cwitjoomna. 18Mati sein'maaⁿ nn'aⁿ na jeeⁿ cwajndii tyoleichuu jndyetia. 19Cha'tsondye nn'aⁿ tyol'uee'ndyena chiuu ya cha nnda̱a̱ nñe'quio'na jom, ee waa najneiⁿ na nn'maⁿ ts'aⁿ xeⁿ nnda̱a̱ nñequiuu' jom. Jo' chii cha'tsondyena n'maaⁿna. 20Quia jo' nty'iaaⁿ'aⁿ nda̱a̱ nn'aⁿ na cwila'jomndye ñ'oom na mañequiaaⁿ, tsoom nda̱a̱na: —'O nn'aⁿ na nty'iaandyo', mañequiaana' na neiⁿ'yo', ee cwilaxmaⁿ'yo' cantyja na matsa̱'ntjom Ty'o̱o̱ts'om. 21''O nn'aⁿ na cwiwe'jndo'yo' je', mañequiaana' na neiⁿ'yo' ee quia nñequiaa Ty'o̱o̱ts'om cha'cwijom na jnda̱ tjacjo'yo'. ''O nn'aⁿ na cwityuee'yo' je', mañequiaana' na neiⁿ'yo' ee macwji' Ty'o̱o̱ts'om na chjoo' n'om'yo'. 22'Mañequiaana' na neiⁿ'yo' quia na cwila'jndoo nn'aⁿ 'o na cwilei'ntyjo̱na 'o, na cwila'jnaaⁿ'na 'o, ndo' na cwil'ana na ticuee' n'omna 'o nc'e na m'aⁿ'yo' cantyja 'naⁿ ja na cwiluiindyo̱ ts'aⁿ na jnaⁿ cañoom'luee. 23Manmeiiⁿ' tyota'wi' weloo naⁿ'ñeeⁿ profetas na tyoñequia ñ'oom' Ty'o̱o̱ts'om tandyo xuee. Jo' chii c'om'yo' na t'maⁿ n'om'yo' xuee na cwitjom'yo' nawi'meiⁿ'. Ee t'maⁿ naya 'naⁿ'yo' cwiwiwe cañoom'luee. 24'Sa̱a̱ nnt'uiiwi'na' 'o nn'aⁿ na cwiluiit'maⁿndyo' na quit'maⁿ n'om'yo' juu na tyandyo'. Ee cwe' cantyjati je' na mañequiaana' na t'maⁿ n'om'yo' na jeeⁿ l'ue m'aⁿ'yo'. 25'Nnt'uiiwi'na' 'o nn'aⁿ na cwicwa'jaacjo'yo' je'. Ee nncue'ntyjo̱ xuee na nnc'om'yo' cha'cwijom na ñejndo'yo'. 'Nnt'uiiwi'na' 'o nn'aⁿ na jeeⁿ neiⁿ'yo' je'. Ee nncue'ntyjo̱ xuee na nntyuee'yo' ndo' nla'xua'yo' na chjoo' n'om'yo'. 26'Nnt'uiiwi'na' 'o nn'aⁿ na je' jndye nn'aⁿ cwitjeii'yana 'o. Ee maluaa' ñel'a weloo naⁿ'ñeeⁿ. Tyoluena ñ'oom ya cantyja 'naaⁿ joo profetas na cwe' tyonquio'nn'aⁿ joona. 27'Sa̱a̱ matsjo̱o̱ya nda̱a̱' 'o nn'aⁿ na cwindye'yo' ñ'oom na mañequiaya: C'om'yo' na wi' n'om'yo' nn'aⁿ na jndoo 'o. Ndo' cal'a'yo' na ya nn'aⁿndyo' ñ'eⁿ nn'aⁿ na ticuee' n'om 'o. 28Cataⁿ'yo' na catio'naaⁿñe Ty'o̱o̱ts'om nn'aⁿ na cwituee' ñ'oom wi' nacjo'yo'. Ndo' calaneiⁿ'yo' nnoom cantyja 'naaⁿ nn'aⁿ na cwila'jnaaⁿ'na 'o. 29'Ñeeⁿ na mmeiⁿ' nda' ntsmaⁿ', mati cwiicheⁿ ntyja quiaa' na mmeiⁿ' nda'. Ndo' 'ñeeⁿ na nncwji' liaatco 'naⁿ', mati quiaa' cotom' na nncjaañ'oom. 30Meiⁿ'ñeeⁿcheⁿ ts'aⁿ na macaⁿ cwii 'naⁿ njom', quiaa'. Ndo' xeⁿ tjañ'oom ts'aⁿ 'naⁿ' ndo' tiñe'catseilcweeⁿ'eⁿ juuna', tintseincjoo'ndyu' na calcwe'na'. 31Cha'xjeⁿ na l'ue n'om'yo' na cal'a nn'aⁿ ñ'eⁿndyo', majo'ti cal'a' 'o ñ'eⁿndye joona. 32'Xeⁿ m'aⁿ'yo' na wi' n'om'yo' cwe' tomti nn'aⁿ na mati wi' n'om 'o, quia jo' ¿yuu waa na yaticheⁿ cwil'a'yo'? Ee nn'aⁿ na tyoola't'maaⁿ'ndyena Ty'o̱o̱ts'om m'aⁿna na wi' n'omna nc'iaana na wi' n'om joona. 33Xeⁿ cwil'a'yo' na ya nn'aⁿndyo' cwe' tomti ñ'eⁿ nn'aⁿ na mati cwil'a na ya nn'aⁿndyena ñ'eⁿndyo', ¿yuu waa na jeeⁿ ya cwil'a'yo'? Ee mati nn'aⁿ na cwila'xmaⁿ jnaⁿ majo'ti cwil'ana. 34Ndo' xeⁿ cwitei'jndei'yo' 'naⁿ nn'aⁿ na nquiu'yo' na mati joo nntei'jndeii 'o, quia jo' ¿yuu waa na yaticheⁿ cwil'a'yo'? Ee mati nn'aⁿ na cwila'xmaⁿ jnaⁿ cwitei'jndeiina 'naⁿ nda̱a̱ nc'iaana ee manquiuna na nnjoom jo'. 35Sa̱a̱ 'o je' c'om'yo' na wi' n'om'yo' nn'aⁿ na jndoo 'o. Cal'a'yo' na ya nn'aⁿndyo' ñequio cha'tsondye nn'aⁿ. Catei'jndei'yo' 'naⁿ na cwilei'ñ'om'yo' nn'aⁿ, meiiⁿ ticantyjaa' n'om'yo' na nla'lcwe'na. Quia jo' t'maⁿ naya nnda'yo' cañoom'luee. Ndo' nlaxmaⁿ'yo' ntseinda Ty'o̱o̱ts'om na m'aaⁿ nandyeticheⁿ. Ee mati jom m'aaⁿ na wi' ts'oom meiiⁿ nn'aⁿ na l'o̱ meiiⁿ mach'eeⁿ ya joona. Ndo' wi' ts'oom nn'aⁿ na wi'ndye. 36C'om'yo' na wi' n'om'yo' cha'tsondye nn'aⁿ cha'xjeⁿ nquii Tsotye'yo' m'aaⁿ na wi' ts'oom cha'tsondye nn'aⁿ. 37Tintu'xeⁿ'yo' nn'aⁿ na cwe' xjeⁿto 'o, cha meiⁿ tincu'xeⁿ Ty'o̱o̱ts'om 'o. Tintio'yo' nn'aⁿ l'o̱ nawi' cha tintioom 'o l'o̱ nawi'. Cala't'maⁿ n'om'yo' nn'aⁿ cha mati nntseit'maⁿ ts'oom 'o. 38Quia'yo' na cateijndeiina' nn'aⁿ, quia jo' mati nnto'ñoom'yo' na nnteijndeiina' 'o. Ee Ty'o̱o̱ts'om nñequiaaⁿ na nnto'ñoom'yo' cwii na canda̱a̱' tu'xeⁿna'. Jo' jo' matseijomna' cha'cwijom cwii 'naⁿ na teincwii'na', tyeⁿ ty'ecuena' hasta too' wantyjo. Ee cantyjati xjeⁿ na cwiñe'quia'yo' nda̱a̱ nn'aⁿ, majo'ti nntseilcwe' Ty'o̱o̱ts'om na cwii nnjoom nda̱a̱'yo'. 39Mati seineiⁿ Jesús nda̱a̱na cwii ñ'oom na tjañoom', tsoom: —¿Aa nnda̱a̱ nncjaañ'oom tsaⁿnchjaaⁿ' cwiicheⁿ tyjenchjaaⁿ'aⁿ? ¿Aa nchii wendyena nntiomna' ts'om tsue'tsjoom? 40Xocats'aana' na ts'aⁿ na matsei'naaⁿ' cwiluiit'maⁿñetyeeⁿ, nchiiti ts'aⁿ na ma'mo̱ⁿ nnoom. Sa̱a̱ quia na jnda̱ sei'naaⁿ'ñ'eeⁿ cha'tso na t'mo̱ⁿ tsaⁿ'ñeeⁿ nnoom, quialjo'cheⁿ nntseijomna' jom cha'na ts'aⁿ na t'mo̱ⁿ nnoom. 41'¿Chiuu na jeeⁿ ndo' jnda̱ na njom ts'omnnom x'ia', sa̱a̱ tiqueⁿ' cwenta ts'oom tscaa' na njom ts'omnjom' nncu'? 42¿Chiuu na jeeⁿ ñe'catseijndaa'ndyu' jnaaⁿ' x'ia'? ¿Aa nntsu'yu' nnoom: "Cwa 'u nn'aⁿya, quiaa' na nncwjii'a ntquioo' jnda̱ na njom ts'omnjom'", sa̱a̱ manncu' tiqueⁿ' cwenta ts'oom tscaa' na njom ts'omnjom'? 'U ts'aⁿ na mache' na matseicanda̱a̱'ndyu' cha canty'iaa nn'aⁿ, najndyee cwji' ts'oom tscaa' na njom ts'omnjom' nncu', quia jo' tquio'ya' na nncwji' ntquioo' jnda̱ ts'omnnom x'ia'. 43'Ticwii cwii ts'oom na ya xocats'aana' ta̱ na tis'a. Ndo' ts'oom na tis'a meiⁿ xocats'aana' ta̱ na ya. 44Ticwii cwii ts'oom, ta̱a̱'na' ma'mo̱ⁿna' ljo' ts'oom juuna'. Ee tijoom nntseicjoo ts'aⁿ ta̱ higo ts'oom nioom. Meiⁿ tijoom nntseicjoo ts'aⁿ ta̱uva cwii ts'o̱o̱ nioom. 45Maluaa' matseijomna' nn'aⁿ cha'na n'oom ntjom. Juu ts'aⁿ na ya ts'aⁿñe, mach'eeⁿ yuu na ya, ee naquii' ts'oom cwinaⁿ na ya na matseitioom. Sa̱a̱ ts'aⁿ na wi'ñe, mach'eeⁿ yuu na tis'a, ee naquii' ts'oom cwinaⁿ nawi' na matseitioom. Ticwii cwii ts'aⁿ cantyjati na matseitiuu naquii' ts'om, maxjeⁿ jo' matseineiⁿ. 46'¿Chiuu na cwindu'yo' na Ta ja quia na cwi'maⁿ'yo' ja ndo' tiñe'calacanda̱'yo' ñ'oom na matsjo̱o̱ nda̱a̱'yo'? 47Ticwii cwii ts'aⁿ na macwjee'cañoom ja na mandii ñ'oom na matsjo̱o̱ nmeiiⁿ, ndo' matseicanda̱ joona', m'mo̱o̱ⁿya nda̱a̱'yo' chiuu matseijomna' tsaⁿ'ñeeⁿ. 48Matseijomna' jom cha'cwijom cwii ts'aⁿ na jndo̱' ts'om na s'aa waa'. Tyoca'ñeeⁿ njoom, tyeⁿ tqueeⁿ tsiaⁿtsjo̱' cha jndeii w'aa. Quia na tyjee' jndaa, tco̱o̱na' tyuaatcwii, jndeii tyocjaacameiiⁿ'ñena' ndaa w'aa'ñeeⁿ. Sa̱a̱ tîcats'eiina' ee na tyeⁿ tjaluiina' nacjoo' tsiaⁿtsjo̱'ñeeⁿ. 49Sa̱a̱ juu ts'aⁿ na cwe' mandii ñ'oom na matsjo̱o̱ ndo' titseicanda̱ joona', tsaⁿ'ñeeⁿ matseijomna' cha'cwijom cwii ts'aⁿ na tijndo̱' ts'om na s'aa waa' na cwe' jnaⁿtona' nomtyuaa. Tjaa'naⁿ niaⁿljo̱' tuii. Quia na tyjee' jndaa ndo' jndeii tyocjaacameiiⁿ'ñena' w'aa'ñeeⁿ, mantyja tmeiⁿ'na' juuna'. Ndo' t'maaⁿ' tsuu cantyja 'naaⁿ'na'.
Lucas 6


1Mati seineiⁿ Jesús cwiicheⁿ ñ'oom na tjañoom'. Ma'mo̱ⁿna' na ñe'quii'cheⁿ cala'neiⁿ nn'aⁿ nnom Ty'o̱o̱ts'om, tincwintqueeⁿna. 2Tsoom nda̱a̱na: —Tyom'aaⁿ cwii jwe cwii tsjoom. Juu tsaⁿ'ñeeⁿ meiⁿ Ty'o̱o̱ts'om tinquiaⁿ'aⁿ, meiⁿ nn'aⁿ tiquitseit'maaⁿ'ñê. 3Mati tyom'aaⁿ cwii yuscu tsjoom'ñeeⁿ na jnda̱ ljoñe na tue' saa'. Juu yuscu'ñeeⁿ ñequii'cheⁿ na tyocaa na m'aaⁿ jwe'ñeeⁿ na catseijndaa'ñe ñ'oom 'naaⁿ'aⁿ. Tyotsoom nnom: "Cwañom' ja ñ'oom cantu na s'aa ts'aⁿ nacjoya." 4Jndye xuee tîcatsein'oom'ñe jwe yuscu'ñeeⁿ, sa̱a̱ jnda̱ jo' seitioom naquii' ts'oom: "Meiiⁿ na tinquiaya Ty'o̱o̱ts'om ndo' meiiⁿ na ticatseit'maaⁿ'ndyo̱ nn'aⁿ, 5sa̱a̱ cwe' ee na jeeⁿ matseilioo' yuscum'aaⁿ' ja, nncwaño̱ⁿ'to̱ jom cwitjo̱o̱cheⁿ nntycwii na t'maⁿ ts'o̱o̱ⁿ ñ'eⁿñê." 6Tso Ta Jesús: —Jwe'ñeeⁿ meiiⁿ na wi'ñe sa̱a̱ ¿aa cwiqueⁿ'yo' cwenta na tsoom na nncwañom'toom yuscu'ñeeⁿ? 7Majndeiiticheⁿ nquii Ty'o̱o̱ts'om, ¿aa nchii nncwañom'm nn'aⁿ na jnda̱ tjeii'ñê cwentaaⁿ'aⁿ, na cwilcwii'na jom naxuee ndo' natsjom? Xocats'aaⁿ na mayo ticatseiñ'oom'ñê joona. 8Nndye'yo' nntsjo̱o̱, jom mantyja nntseiñ'oom'ñê. Sa̱a̱ quia na nndyo̱o̱nnda'a, ja na cwiluiindyo̱ ts'aⁿ na jnaⁿ cañoom'luee, ¿aa ndya' cwii nljei na m'aⁿ nn'aⁿ na cwila'yu'ya n'om ñ'eⁿ Ty'o̱o̱ts'om? 9Mati seineiⁿ Jesús ñ'oom tjañoom'waa nda̱a̱ nn'aⁿ na cwitjeii' cheⁿnquiee cwenta na jeeⁿ ya cwil'a, sa̱a̱ m'aⁿna na ticuee' n'omna nt'omcheⁿ nn'aⁿ. Tsoom: 10—Tyom'aaⁿ cwii ts'aⁿ fariseo ndo' mati tyom'aaⁿ cwii tsaⁿquiñom s'om cwentaa' gobiernom. We naⁿ'ñeeⁿ mañejuu xjeⁿ ty'ena wats'om t'maⁿ na nla'neiⁿna nnom Ty'o̱o̱ts'om. 11Juu fariseo teintyjeeⁿ'eⁿ, luaa waa ñ'oom na tsoom nnom Ty'o̱o̱ts'om: "'U Ta Ty'o̱o̱ts'om, mañequiaya na quianl'ua' na ticatseixmaⁿya cha'na nt'omcheⁿ nn'aⁿ, cha'na nn'aⁿ na canty'uendye, nn'aⁿ na quil'a yuu na ticaty'iomyana', nn'aⁿ na cwe' m'aⁿya ñ'eⁿ nc'iaa, mati meiiⁿ nchii cha' tsaⁿm'aaⁿ', tsaⁿquiñom s'om. 12Ja we ndii' matseicwejndo'ndyo̱ na cwii smaⁿna, ndo' cha'tso na mawantjo̱ⁿ mañequiaya diezmo." 13Sa̱a̱ juu tsaⁿquiñom s'om, tquia tjameintyjeeⁿ'eⁿ, meiⁿ na nlu'nda̱a̱ñê tsjo̱'luee. Macanda̱ tyomeiiⁿ'eⁿ nda' tsei'jñaaⁿ na tyotseinty'iaa'ñê, tsoom: "'U Ty'o̱o̱ts'om, c'oom' na wi' ts'om' ja ts'aⁿjnaⁿ." 14Candye'yo' nntsjo̱o̱, tsaⁿquiñoom s'om tjalcweeⁿ'eⁿ waⁿ'aⁿ na jnda̱ seit'maⁿ ts'om Ty'o̱o̱ts'om jom, nchiiti cwiicheⁿ tsaⁿ'ñeeⁿ. Ee meiⁿcwi'ñeeⁿcheⁿ ts'aⁿ na matseiwendyeñe cheⁿnquii, maxjeⁿ nntseiquioo Ty'o̱o̱ts'om juu. Ndo' ts'aⁿ na maju'cjeñe, maxjeⁿ nntseit'maaⁿ'ñeⁿ Ty'o̱o̱ts'om tsaⁿ'ñeeⁿ. 15Tquiocho nn'aⁿ yocanch'u na m'aaⁿ Jesús na nntioom l'o̱o̱ⁿ nacjoona. Ndo' quia na nty'iaa nn'aⁿ na cwila'jomndye ñ'eⁿñê na luaa', jla'tia'na nn'aⁿ na tquiocho yocanch'u'ñeeⁿ. 16Quia jo' tqueeⁿ'ñe Jesús yocanch'u ndo' tsoom nda̱a̱ nn'aⁿ: —Ca'ndye'yo' na nñequio yocanch'u na m'aaⁿya, tila'ntycwi'yo' joona ee yuu na matsa̱'ntjom Ty'o̱o̱ts'om, juuna' matseixmaⁿna' cwentaa nn'aⁿ na ntyjaandye ja cha'na quil'a yosanch'um'aⁿ. 17Mayuu'cheⁿ matsjo̱o̱ nda̱a̱'yo', meiⁿcwi'ñeeⁿcheⁿ ts'aⁿ na ticantyjaa' ts'om na nntsa̱'ntjom Ty'o̱o̱ts'om juu cha'na ntyjaa' ts'om cwii yucachjoo, tsaⁿ'ñeeⁿ xocanda̱a̱ nncjaaquiee'ñe jo' jo'. 18Cwii ts'aⁿ judío na cwiluiitquieñe tax'ee nnoom: —'U Ta na ma'mo̱o̱ⁿ' ñ'oom' Ty'o̱o̱ts'om nda̱a̱ nn'aⁿ na ya ts'aⁿndyu', ¿chiuu ya nnts'aa cha nndaya na ticantycwii na nncwa'ndo̱'a? 19T'o̱ Jesús nnom: —Matsu' na ja ya ts'aⁿndyo̱, macanda̱ nquii Ty'o̱o̱ts'om cwiluiiñê na ljo'. 20'U mantyji' ñ'oom na matsa̱'ntjoom na matsona': "Tinc'oom'ya' ñ'eⁿ cwiicheⁿ ts'aⁿ. Tintseicue' ts'aⁿ. Tinch'uee' 'naaⁿ' ts'aⁿ. Tintseineiⁿ' cantu nacjoo' ts'aⁿ. Catseit'maaⁿ'ndyu' tsotye' ñ'eⁿ tso'ndyo'." 21Tso tsaⁿ'ñeeⁿ nnoom: —Cha'tso ñ'oommeiⁿ' matseicanda̱ xjeⁿ na cachjoondyo̱. 22Quia na jndii Jesús na luaa', tsoom nnom: —Cwii waa na cwii matsei'tjo̱o̱'. Cajnda̱a̱' cha'tso na maleichu' ndo' quiaa' nda̱a̱ ndyeñeeⁿ'. Quia jo' nnc'oom' na tyandyu' cañoom'luee. Jnda̱ jo' candyotseijomndyu' ñequiondyo̱. 23Sa̱a̱ quia na jndii tsaⁿ'ñeeⁿ na luaa', seichjoo'na' ts'oom ee jeeⁿ tyañê. 24Quia na nty'iaa' Jesús na jeeⁿ chjoo' ts'oom, tso: —Jeeⁿ ndya' jndei'na' na nñe'quiandye naⁿtya na nntsa̱'ntjom Ty'o̱o̱ts'om joona. 25Tijndei'tina' na nncwicandii'ñe quioo' camello tsue' x'ee tsei'nchquia nchiiti na nncjaaquiee' cwii tsaⁿtya ntyja na matsa̱'ntjom Ty'o̱o̱ts'om. 26Ndo' nn'aⁿ na jndye ñ'oomwaa', tyolue: —¿Quia jo' 'ñeeⁿ juu nnda̱a̱ nlui'n'maaⁿñe? 27Tso Jesús nda̱a̱na: —Yuu na xocanda̱a̱ nl'a nn'aⁿ, nquii Ty'o̱o̱ts'om nnda̱a̱ nnts'aaⁿ. 28Tso Pedro: —Canty'ia', jâ jnda̱ 'ndya̱a̱yâ cha'tso 'naaⁿyâ na cwilajomndyô̱ ñ'eⁿndyu'. 29Tso Jesús nda̱a̱na: —Mayuu'cheⁿ matsjo̱o̱ nda̱a̱'yo', meiⁿcwi'ñeeⁿcheⁿ ts'aⁿ na ma'ndii waa' oo scuu', ntyjee, tsotye, tsondyee, oo ntseinda nc'e na matseijomñe cantyja 'naaⁿ' na matsa̱'ntjom Ty'o̱o̱ts'om, 30tsaⁿ'ñeeⁿ jndyeti nmeiⁿ' nnco'ñoom tiempomeiiⁿ, ndo' xuee na cwii nndyotina' nnc'oom na ticantycwii na wanoom'm. 31Quia jo' tjei'ndyo̱ Jesús nn'aⁿ canchoo'wendye. Tsoom nda̱a̱na: —Queⁿ'yo' cwenta, je' macwitsaawaaya Jerusalén. Jo' jo' nntseicanda̱a̱'ñena' cha'tso ñ'oom' Ty'o̱o̱ts'om na jla'ljeii profetas cantyja 'naⁿya na cwiluiindyo̱ ts'aⁿ na jnaⁿ cañoom'luee. 32Ee nñe'quia nn'aⁿ cwenta ja luee nn'aⁿ gentiles, nla'jnaaⁿ'na ja, cwajndii ñ'oom na nluena cjoya ndo' njñomna ndaajnaⁿ' ja. 33Mati nntjaa'na ja, ndo' xeⁿ jnda̱ nla'cuee'na ja, sa̱a̱ xuee jnda̱ ndyee nncwando̱'xco̱. 34Sa̱a̱ naⁿ'ñeeⁿ tîcala'no̱ⁿ'na ljo' cwit'mo̱o̱ⁿ ñ'oommeiⁿ' ee tyootseicano̱o̱ⁿ Ty'o̱o̱ts'om joona' nda̱a̱na. Jo' chii tîleicala'no̱ⁿ'na. 35Luaa tuii. Quia na ty'ewindyoona tsjoom Jericó, jo' wacatyeeⁿ cwii tsaⁿnchjaaⁿ' 'ndyoo nato, macaaⁿ ljo' tjo̱o̱ñê nda̱a̱ nn'aⁿ. 36Quia na jñeeⁿ na jndyendye nn'aⁿ cawi'nom, tax'eeⁿ ljo' cwiluii. 37Jluena nnoom: —Jesús na jnaⁿ Nazaret jom luaa' mawinoom. 38Quia jo' seixuaⁿ, tsoom: —Jesús, 'u na cwiluiindyu' tsjaaⁿ 'naaⁿ' David na jndyowicantyjoo', c'oom' na wi' ts'om' ja. 39Nn'aⁿ na 'oojndyee jla'tia'na jom, jluena catseicheeⁿ, sa̱a̱ jom yacheⁿ jndeii seixuaⁿ: —'U na cwiluiindyu' tsjaaⁿ 'naaⁿ' David na jndyowicantyjoo', c'oom' na wi' ts'om' ja. 40Quia jo' tjameintyjee' Jesús, sa̱'ntjoom na quioñ'omna tsaⁿ'ñeeⁿ na m'aaⁿ. Quia tuee'cañoom tsaⁿ'ñeeⁿ, tax'eeⁿ nnom, matsoom: 41—¿Ljo' l'ue ts'om' na cats'aa ñ'eⁿndyu'? T'o̱ tsaⁿ'ñeeⁿ nnoom: —Jeeⁿ 'u Ta, l'ue ts'o̱o̱ⁿ na nleitquioya. 42T'o̱ Jesús nnom: —Cwitquio'. Nc'e na matsei'yu'ya ts'om' ñ'eⁿndyo̱, jo' na jnda̱ n'maⁿ'. 43Mañoom' teitquioom'm. Tjantyjo̱o̱ⁿ naxeⁿ' Jesús, tyotseit'maaⁿ'ñê Ty'o̱o̱ts'om. Ndo' mati nn'aⁿ na jndyendye, quia nty'iaana na luaa', tyola't'maaⁿ'ndyena Ty'o̱o̱ts'om.
Lucas 18


1Cantyja 'naaⁿ' ñ'oom na nla'tjom'yo' s'om na nl'a'yo' naya nn'aⁿ cwentaa' Ty'o̱o̱ts'om na wi' m'aⁿna Jerusalén, luaa matseijndo̱'a n'om'yo'. Cal'a'yo' cha'xjeⁿ na tsjo̱o̱ na cal'a ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndyuaa Galacia. 2Ticwii xueeneiⁿnco' cwii cwiindyo' 'o calat'ue'yo' cwanti na nñequia'yo' cantyja na cwitantjom'yo'. Quia jo' quia na nncua̱ya quii'ntaaⁿ'yo' nchii s'om quia nlat'ue'cheⁿ'yo'. 3Ndo' catjeii'ndyo' cwii oo we x'iaa'yo' na cwila'no̱ⁿ'yo' na joona ya na nnc'ooñ'omna s'om'ñeeⁿ Jerusalén. Quia jo' quia na nncua̱ na m'aⁿ'yo', nntseiljeiya cwii tsom na nnc'ooñ'omna. 4Ndo' xeⁿ macaⁿna' na nncjo̱ jo' jo', quia jo' nnc'oona ñ'eⁿndyo̱. 5Nncjo̱ na m'aⁿ'yo' xeⁿ jnda̱ tjo̱wino̱o̱ⁿ ts'o̱o̱ndaa Macedonia ee maxjeⁿ matseijndaa'ndyo̱ na jo' jo̱jndya̱a̱. Jnda̱ jo' nncua̱caño̱o̱ⁿya 'o. 6Nnda̱a̱ nnts'aana' na nljoo'ndyo̱ ñ'eⁿndyo' meiiⁿ ñe'cwantindyo xuee oo cha'waa ncueeteiⁿ. Quia jo' 'o nnda̱a̱ nntsalacwanom'yo' ja nato quia na nncjo̱ xeⁿ yuu cwijo̱yo̱. 7Ee ticaljoya ts'o̱o̱ⁿ na cwe' cjee cjee m'aaⁿna' nncwino̱o̱ⁿ na m'aⁿ'yo'. Ntyjaa'ya cwii ts'o̱o̱ⁿ na majndye xuee nnda̱a̱ nljoo'ndyo̱ ñ'eⁿndyo', xeⁿ Ty'o̱o̱ts'om l'ue ts'oom. 8Sa̱a̱ jnda̱ seijndaa'ndyo̱ na nljoo'ndyo̱tya̱ ñjaaⁿ tsjoom Éfeso hasta na jnda̱ teinom xuee Pentecostés. 9Ee jeeⁿ t'maⁿ maju'naaⁿñena' na mats'aa ts'iaaⁿ 'naaⁿ' Ta Jesús ndo' jeeⁿ ticwe' ts'iaaⁿ'ndyo meiiⁿ jndye nn'aⁿ m'aⁿ na jndoo ja. 10Nnda̱a̱ nnts'aana' na nncuee'cañoom Timoteo 'o. Xeⁿ na ljo', cala'lui'yo' jom cha nljeii'na' na ya nnc'oomñê ñ'eⁿndyo'. Ee mati jom mañejuu ts'iaaⁿ 'naaⁿ' Ta Jesucristo mach'eeⁿ cha'xjeⁿ ja. 11Jo' chii meiⁿcwiindyo' 'o tinc'om'yo' na tila'ñ'oom'ndyo' jom. Ñequio na xcwee' n'om'yo' cateijndei'yo' jom cha quia nlueeⁿ'eⁿ quii'ntaaⁿ'yo' quia jo' nndyolcweeⁿ'eⁿ ñequio na neiiⁿ'eⁿ. Meiⁿndo̱'a jom ñequio nt'omcheⁿ nn'aⁿ na cwila'yu'. 12Tyocaⁿ'a nnom nquii nn'aaⁿya Apolos na catseijomñê ñequio nn'aaⁿya na cwila'yu' na cwi'oocajndoo'na 'o. Sa̱a̱ na maje'ndyo ticats'aana' ts'oom na ñe'cjaⁿ. Majo' nncuee'cañoom 'o quia na nñequiaana' na wanaaⁿ. 13Queⁿ' queⁿ'yo' cwenta chiuu cwii tsam'aⁿ'ti'yo'. C'om'tyeⁿ'yo' na cwila'yu'ya n'om'yo' ñ'eⁿ Ty'o̱o̱ts'om. Catsanajnda̱'yo' cantyja na cwila'yu'yo' ñ'eⁿñê cha'na nn'aⁿ na 'ooquiendye na ñe'cwii waa na cwil'a. 14Cha'tso na cwil'a'yo', cat'mo̱ⁿ'yo' na wi' n'om' nc'iaa'yo'. 15'O nn'aⁿya, manquiu'yo' na cha'waa ts'o̱o̱ndaa Acaya, juu Estéfanas ñequio nn'aⁿ waⁿ'aⁿ jla'yu'jndyeena ñ'eⁿ Ty'o̱o̱ts'om. Joona cwijoo' n'omna na cwindye'ntjomna nda̱a̱ nn'aⁿ na cwila'yu' ñ'eⁿñê jo' jo'. 16Macwe' jo' macaⁿ'a na catue'ndyo'cje'yo' nda̱a̱ nn'aⁿ na la'xmaⁿ cha'na joona. Ndo' malaa'ti' cal'a'yo' ñequio cha'tso nn'aⁿ na cwilajomndye ñ'eⁿndyena na cwiteijndeii ts'iaaⁿ 'naaⁿ' Ty'o̱o̱ts'om. 17Jeeⁿ neiⁿya na jnda̱ tyjee'cañoom Estéfanas ja, ñequio Fortunato ñequio Acaico. Cha'cwijom manty'iaya ncjo'yo' na manty'iaya joona, ee jnda̱ jla'noomndyena cantyja 'naⁿya cwii na leicanda̱a̱ nl'a'yo' na tic'oomndyo'. 18Na jnda̱ tquiena na m'aaⁿya, ñ'oom na jla'candiina ja tquiaana' na t'maⁿ ts'o̱o̱ⁿ, majo'ti nnts'aana' ñ'eⁿndyo' 'o quia na nlquiennda'na na m'aⁿ'yo'. Nn'aⁿ na cwindye'ntjomna cha'na joona matsona' na nla't'maaⁿ'ndye nn'aⁿ joo naⁿ'ñeeⁿ. 19Ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ ts'o̱o̱ndaa Asiawaa cwila'cwanomna na xmaⁿndyo'. Majuu nn'aaⁿya Aquila ñequio scoom'm Priscila cwiluena na xmaⁿndyo' ndo' majo'ti cwilue nn'aⁿ tmaaⁿ' na cwitjomndye w'aana ñequio xuee' nqueⁿ na cwiluiiñê na matsa̱'ntjoom jaa. 20Cha'tsondye nn'aⁿ na cwila'yu' ñjaaⁿñe cwila'cwanomna na xmaⁿndyo'. Nc'e na cwiluiindyo' ntseinda Ty'o̱o̱ts'om, quia cwitjomndyo' ñ'eⁿ nc'iaa'yo' na tjoom' cwila'yu'yo' ñ'eⁿndyena, cataⁿ'yo' lueena na cwiñe'quia'yo' na xmaⁿndyena. 21Nnco̱ Pablo na matseiljei xueya na matsjo̱o̱ya na xmaⁿndyo'. 22Meiⁿcwi'ñeeⁿcheⁿ ts'aⁿ na ticajnda ntyjii nquii Ta Jesucristo, quiaa Ty'o̱o̱ts'om na quioo ñ'oomwi' nacjoo' tsaⁿ'ñeeⁿ. Quiaaⁿ na matyuaa' cwjee'nnda' nquii Ta Jesucristo. 23Nquii Ta Jesucristo quiaaⁿ na c'oom naya na matseixmaaⁿ ñ'eⁿndyo'. 24Mañequiaana' na jeeⁿ jnda ntyjiiya 'o nc'e jom. Mantyjati luaa'ndyo. Amén.
1 Corintios 16


1Na m'aaⁿ' 'u Teófilo, na jeeⁿ ya ts'aⁿndyu', matseiljeiya ñ'oommeiiⁿ. Majndye nn'aⁿ jnda̱ jla'ljeii ñ'oom cantyja 'naaⁿ' Jesús chiuu waa na mayuu'cheⁿ na jnda̱ tuii quii'ntaaⁿyâ. 2Jla'ljeiina ñ'oom'ñeeⁿ cha'xjeⁿ ñ'oom na to'ño̱o̱ⁿyâ na tquia nn'aⁿ na nty'iaanda̱a̱ chiuu waa na tuii xjeⁿ na jnaⁿcheⁿna'. 3Jaach'ee xuee mañjom ts'o̱o̱ⁿya cha'tso na tuii. Je' mach'eena' ts'o̱o̱ⁿ na mati ja nntseiljeitcuundyo̱ ñ'oomwaa na nntsei'naⁿ', 4cha catsei'no̱ⁿ' na mayuu' ñ'oom na jnda̱ t'mo̱o̱ⁿ nn'aⁿ njom'. 5Ncuee quia tyom'aaⁿ Herodes tsaⁿmaⁿts'iaaⁿ t'maⁿ ts'o̱ndaa Judea, tyom'aaⁿ cwii tyee cwentaa nn'aⁿ judíos na jndyu Zacarías. Jom tyocañ'eeⁿ ñ'eⁿ tmaaⁿ' ntyee na seicajndyuna' Abías. Scoom'm jndyu Elisabet, cwii ts'aⁿ tsjaaⁿ Aarón. 6Wendye joona, tyol'ana na maty'iomyana' jo nnom Ty'o̱o̱ts'om. Meiⁿcwii na cha'tso ñ'oom na matsa̱'ntjom Ta Ty'o̱o̱ts'om tîcwi'nom'na, tyola'canda̱na juuna'. 7Sa̱a̱ tjaa'naⁿ ndana ee Elisabet tîc'oom jnaaⁿ. Ndo' jeeⁿ jnda̱ tquiendyena. 8Quia na tue'cañoomna' tmaaⁿ' ntyee na ñ'eⁿ Zacarías na nndye'ntjomna jo nnom Ty'o̱o̱ts'om naquii' wats'om t'maⁿ, 9cha'xjeⁿ na waa ñ'oom nda̱a̱ ntyee, tyo'oona x'iaa, 'ñeeⁿ nleijnoom' na nncjaaquiee' naquii' wats'om t'maⁿ cwentaa' Ty'o̱o̱ts'om. Zacarías teijnoom'm na nncjaaqueⁿ'eⁿ na nnts'aaⁿ tsioom suu. Quia jo' tjaqueⁿ'eⁿ ndo' to̱o̱ⁿ'o̱ⁿ na matseicoom suu. 10Yocheⁿ na mach'eeⁿ tsioom suu jndye nn'aⁿ m'aⁿ tach'eeⁿ' wats'om t'maⁿ na cwila'neiⁿ nnom Ty'o̱o̱ts'om. 11Xjeⁿ'ñeeⁿ teitquioo'ñe cwii ángel cwentaa' Ty'o̱o̱ts'om nnoom. Meintyjee' ángel'ñeeⁿ ntyjaa' tio ntyjaya yuu na cwico suu. 12Seiñ'eeⁿ'na' Zacarías quia na nty'iaaⁿ'aⁿ juu. Jeeⁿ seicaty'uena' jom. 13Sa̱a̱ tso ángel nnoom: —Tinty'ue', Zacarías. Majnda̱ jndii Ty'o̱o̱ts'om ñ'oom na macaⁿ'. Ndo' scu' Elisabet nntseincueⁿ yu'ndaa nda'yo'. Ndo' nntseicajndyu' juu Juan. 14Cantyja 'naaⁿ' juu nñequiaana' na jeeⁿ neiⁿ' ndo' nncjaawee' ts'om'. Mati jndye nn'aⁿ nnc'omna na jeeⁿ neiiⁿna na nluiiñê. 15Ee jom t'maⁿ nntseixmaaⁿ jo nnom Ty'o̱o̱ts'om. Tixoc'om winom meiⁿ nta na wjeeti. Ndo' cha'waa naquii' ts'oom nnc'oom Espíritu Santo meiiⁿ na ndi njoom ts'om tsiaa' tsoñeeⁿ. 16Cantyja 'naaⁿ' jom jndyendye nn'aⁿ tsjaaⁿ Israel nlcwe' n'omna jo nnom Ta Ty'o̱o̱ts'om cwentaana. 17Jom nndyojñeeⁿ jo nnom Ta Jesucristo cwii tjo̱o̱cheⁿ na nndyo. Ndo' nndi'ntjoom nnom ñequio najndeii na ñejndi'ntjom Elías. Nnts'aaⁿ na caljoya n'om nn'aⁿ ñ'eⁿ ndana cha nn'aⁿ na cwila'quie' n'om, nnquioo' n'omna cantyja na jndo̱' n'om nn'aⁿ na cwil'a yuu na maty'iomyana'. Luaa' nnts'aaⁿ cha nntseijndaa'ñeyana' naquii' n'om nn'aⁿ na nnc'om cwentaa' Ta Ty'o̱o̱ts'om. 18Quia jo' tso Zacarías nnom ángel: —¿Chiuu nnts'aayuuna' na luaa' nluii? Ee ja luaa jnda̱ tquiendyo̱ ndo' mati scuya jnda̱ tquieñê. 19T'o̱ ángel nnoom, tso: —Ja jndyuya Gabriel na mandi'ntjo̱ⁿya nnom Ty'o̱o̱ts'om. Jom jñoom ja na catseicandiiya 'u ñ'oom nayameiiⁿ. 20Sa̱a̱ queⁿ' cwenta, je' nnta̱' na matsei'neiⁿ' jnaaⁿ' na ticatseiyu' ñ'oom na matsjo̱o̱ njom'. Ndo' nnaaⁿnnda' na nntseineiⁿ' juu xuee quia na nntseicanda̱a̱'ñena' ñ'oomwaa'. 21Ndo' joo nn'aⁿ na tyomeindoo' Zacarías, jeeⁿ tyom'aaⁿ' n'omna chiuu waa na jeeⁿ yo tjaqueⁿ'eⁿ naquii' wats'om t'maⁿ. 22Sa̱a̱ quia na jlueeⁿ'eⁿ taleicatseineiiⁿ, jo' na jla'no̱ⁿ'na na waa na tco'na' nty'iaaⁿ'aⁿ naquii' wats'om. Cwe' tyots'o̱o̱ l'o̱o̱ⁿ nda̱a̱na. Ee jnda̱ ta̱' na matseineiiⁿ. 23Quia na jnda̱ jnda̱a̱' xuee na mandi'ntjoom naquii' wats'om t'maⁿ, tjalcweeⁿ'eⁿ waⁿ'aⁿ. 24Jnda̱nquia teitquioo' na jndeiiñe scoom'm Elisabet. Tyom'aaⁿcheⁿ tsaⁿ'ñeeⁿ w'aana cwii 'om chi'. 25Quia jo' tso juu Elisabet: "Luaa naya mach'ee Ta Ty'o̱o̱ts'om ñ'eⁿndyo̱. Seijndaa'ñê na cantycwii na cwicalui'jnaaⁿ'ndyo̱ jo nda̱a̱ nn'aⁿ na tjaa'naⁿ jndaaya." 26Jo' jo' chi' na jnda̱ yom na teitquioo'ñe ángel Gabriel nnom Zacarías, ndo' majñomnnda' Ty'o̱o̱ts'om jom cwiicheⁿ tsjoom na jndyu Nazaret, ts'o̱ndaa Galilea 27na m'aaⁿ cwii yuscundyua na jndyu María, tsaⁿ'ñeeⁿ mawaa ñomcaaⁿ'aⁿ ñequio cwii tsaⁿs'a na jndyu José tsjaaⁿ David. 28Jnda̱ tjaquiee' ángel yuu na m'aaⁿ, tso nnoom: —Xmaⁿndyu', 'u na t'maⁿti naya na macanda'. Nquii Ty'o̱o̱ts'om m'aaⁿñê ñ'eⁿndyu'. Quii'ntaaⁿ cha'tso ntyjelcu', 'u matio'naaⁿñetyeeⁿ. 29Ndo' María quia na jñeeⁿ ñ'oommeiⁿ', jeeⁿ seiñ'eeⁿ'ñena' jom ndo' jeeⁿ tyom'aaⁿ' ts'oom ljo' ma'mo̱ⁿ ñ'oommeiⁿ'. 30Quia jo' tso ángel nnoom: —María, tinty'ue'. Ee 'u t'maⁿ naya jnda̱ teijnom' na macanda' jo nnom Ty'o̱o̱ts'om. 31Luaa nluii, nndeiindyu' ndo' nntseincui' cwii tyochjoo ndo' nntseicajndyu' juu Jesús. 32Jom nluiit'maⁿñê. Nntseicajndyuna' jom Jnda nquii Ty'o̱o̱ts'om na m'aaⁿ nandyeticheⁿ. Ndo' nñequiaaⁿ na nluiiñe rey cha'xjeⁿ ñeseixmaⁿ David na tyotsa̱'ntjom. 33Maxjeⁿ nljotyeⁿ na nntsa̱'ntjoom ntseindacantyjo Jacob, ndo' tijoom cantycwii cantyja na nntsa̱'ntjoom. 34Tso María nnom ángel: —¿Chiuu nnts'aayuuna' na nluii na luaa'? Ee tyoom'aaⁿya ñ'eⁿ tsaⁿs'a. 35Quia jo' t'o̱ ángel nnoom, tso: —Juu Espíritu Santo nnts'aaⁿ cwii ts'iaaⁿ t'maⁿ ñ'eⁿndyu'. Ndo' juu na jndeii na matseixmaⁿ nquii Ty'o̱o̱ts'om na m'aaⁿ nandyeticheⁿ, nnc'oomna' ñ'eⁿndyu'. Ee jo' na nluiiñe yu'ndaa na lju' ts'om, ndo' nntseicajndyuna' juu Jnda nquii Ty'o̱o̱ts'om. 36Ndo' queⁿ' cwenta, mati nomnn'aⁿ' Elisabet meiiⁿ na jnda̱ tquieñê majndeiiñê cwii tyochjoo. Je' chi' na jnda̱ yom na jndeiiñê. Ndo' jom ts'aⁿ na cwilue nn'aⁿ na tileic'oom jnda. 37Ee tjaa'naⁿ cwii nnom na xocanda̱a̱ nnts'aa Ty'o̱o̱ts'om. 38Ndo' tso María nnom ángel: —Ja ts'aⁿ mandi'ntjomtyeⁿ nnom Ta Ty'o̱o̱ts'om. Cats'aana' ñ'eⁿndyo̱ cha'xjeⁿ ñ'oom na jnda̱ tsu'. Quia jo' mana jlui' ángel na m'aaⁿ. 39Jnda̱ jo' seijndaa'ñe María, seityuaaⁿ'aⁿ tjaaⁿ. Tjaaⁿ cwii tsjoom naquii' ntsjo̱ ts'o̱ndaa Judá. 40Tueⁿ'eⁿ waa' Zacarías. Tjaqueⁿ'eⁿ ndo' tquiaaⁿ na xmaⁿñe Elisabet. 41Jnda̱ na jndii Elisabet jndyee' María na tquiaa na xmaⁿñê, quia jo' seijndeii yu'ndaa ts'om tsiaⁿ'aⁿ. Ndo' xjeⁿ'ñeeⁿ tjaquiee' Espíritu Santo cha'waa naquii' ts'oom. 42Ndo' jndeii seineiiⁿ, tsoom: —Quii'ntaaⁿ cha'tsondye tyja̱a̱lcuuya, 'u na matio'naaⁿñeti Ty'o̱o̱ts'om. Ndo' matio'naaⁿñê yu'ndaa na njom ts'om tsia'. 43Sa̱a̱ ja, ¿'ñeeⁿ cwiluiindyo̱ na jnda'jom nncu' na cwiluiindyu' tsondyee quii Ta na matsa̱'ntjom ja tyjee'cañoom' jndyocando' ja? 44Ee quia na jndiiya na matsu' na xmaⁿndyo̱, quia jo' mantyjacheⁿ seijndeii yu'ndaa ts'om tsiaya na neiiⁿ'eⁿ. 45Matio'naaⁿñe Ty'o̱o̱ts'om 'u. Ee matsei'yu' na nntseicanda̱a̱'ñena' ñ'oom na seicañeeⁿ 'u, na tso ángel njom'. 46Quia jo' tso María: Ñequio na xcwee' ts'o̱o̱ⁿ matseit'maaⁿ'ndyo̱ Ta Ty'o̱o̱ts'om, 47ndo' neiiⁿ' ts'o̱o̱ⁿya jom, ee cwiluiiñê na macwji'n'maaⁿñê ja. 48Ee ty'oom na wi' ts'oom ñ'eⁿndyo̱, meiiⁿ ts'aⁿ na cwe' cwantindyo ja na mandi'ntjo̱ⁿtya̱ⁿ nnoom. Ndo' je' je', xuee na cwii wjaana', cha'tsondye nn'aⁿ tsjaaⁿ na wjaawicantyjoo' nluena na matio'naaⁿñê ja. 49Ee nqueⁿ na cha'tso najndeii matseixmaaⁿ, t'maⁿ naya jnda̱ s'aaⁿ ñ'eⁿndyo̱. Jom lju' cwiluiiñê, ndo' maxjeⁿ jo' jo' xueⁿ'eⁿ. 50Cha'waa na ndyowana', m'aaⁿ na wi' ts'oom cha'tsoti nn'aⁿ na cwii wjaawicantyjoo' na cwila't'maaⁿ'ndye jom. 51Ee cantyja na s'aaⁿ, t'mo̱ⁿna' chiuu waa najndeii na matseixmaaⁿ. S'aaⁿ na t'oom'ndye nn'aⁿ na cwila't'maaⁿ'ndye cheⁿnquiee cantyja na cwila'tiuu. 52Tyotseit'maaⁿ'ñê nn'aⁿ na cwe' cwantindyo ndo' tjeiiⁿ'eⁿ nn'aⁿ na waa najnda̱ na m'aⁿ n'iaaⁿ. 53Teijneiⁿ nn'aⁿ na nquiu na tjo̱o̱ndye jom. Sa̱a̱ nn'aⁿ na nquiu na tjaa ljo' cotseitjo̱o̱na' joo, tîcateijneiⁿ naⁿ'ñeeⁿ. 54Tyoteijneiⁿ welooya, nn'aⁿ Israel na tyondye'ntjom nnoom, cha ca'mo̱ⁿna' na mañjom ts'oom na nntseicanda̱a̱'ñê ñ'oom na tsoom nda̱a̱na na nnts'aaⁿ. 55Ee tsoom na tijoom cantycwii na wi' ts'oom cha'tsondye nn'aⁿ tsjaaⁿ Israel, majuu Abraham ñequio nn'aⁿ na tuiindye tsjaaⁿ tsaⁿ'ñeeⁿ. 56Ndo' ljoo'ñe María cha'na ndyee chi' ñequio Elisabet. Jnda̱ chii tjalcweeⁿ'eⁿ waⁿ'aⁿ. 57Tue'ntyjo̱ xjeⁿ na nntseincuii Elisabet, quia jo' seincueⁿ cwii tyochjoo. 58Ndo' nn'aaⁿ'aⁿ ñequio nn'aⁿ na m'aⁿ nndyoo' jndyena na jeeⁿ wi' ts'om Ty'o̱o̱ts'om jom. Jo' chii t'omna na neiiⁿna ñ'eⁿñê. 59Xuee na jnda̱ ñeeⁿ na tuiiñe yu'ndaa, tjomndyena na nla'canda̱a̱'ndyena costumbre na waa jo nda̱a̱na na cwil'ana ñ'eⁿ yo'ndaa na naⁿnom. Ndo' tyol'ana na nla'cajndyuna jom xuee' tsotyeeⁿ, Zacarías. 60Sa̱a̱ t'o̱ tsoñeeⁿ, matso: —Nchii jo', maxjeⁿ Juan njñoom. 61Jluena nnoom: —¿Chiuu na luaa'? ndo' tjaa'naⁿ cwii nn'aⁿ'yo' na luaa' jndyu. 62Quia jo' s'o̱o̱ lueena nnom tsotye yu'ndaa na cwitax'eena chiuu l'ue ts'oom na njndyu jnaaⁿ. 63Ndo' jom tcaaⁿ cwii tsom nda̱a̱na. Seiljeiⁿ nacjoo'na': "Juan xuee' yu'ndaam'aaⁿ'." Ndo' cha'tsondyena tjawee' n'omna. 64Mañejuu xjeⁿ'ñeeⁿ, jnaaⁿ na matseineiⁿ Zacarías, seit'maaⁿ'ñê Ty'o̱o̱ts'om. 65Jeeⁿ ndyaa' tyueneiiⁿ cha'tsondye nn'aⁿ na m'aⁿ nndyoo' ñ'eⁿndyena. T'om ñ'oom cha'waa naquii' ntsjo̱ ts'o̱ndaa Judea cantyja na nmeiiⁿ' tuii. 66Ndo' cha'tso nn'aⁿ na tyondye ñ'oommeiⁿ', jeeⁿ tyola'wena ñ'oom'ñeeⁿ naquii' n'omna. Jeeⁿ tyom'aaⁿ' n'omna, tyota'x'eena nda̱a̱ ntyjeena: —¿Ljo'to cwiluiiñe yu'ndaam'aaⁿ'? Ee jla'no̱ⁿ'na na Ty'o̱o̱ts'om m'aaⁿ ts'o̱ nacjoo' yu'ndaa'ñeeⁿ. 67Ndo' Zacarías, tsotye yu'ndaa, too' quii' ts'oom m'aaⁿ Espíritu Santo. Tyoñequiaaⁿ ñ'oom na tquiaa Ty'o̱o̱ts'om naquii' ts'oom. Tsoom: 68Catseit'maaⁿ'ñena' nquii Ta Ty'o̱o̱ts'om cwentaa jaa nn'aⁿ Israel, ee jnda̱ jndyoteijneiⁿ jaa nn'aaⁿ'aⁿ ndo' tioml'uaaⁿ jnaaⁿya. 69Quii'ntaaⁿ jaa jnda̱ tqueeⁿ nquii na tjacantyja cwiluiit'maⁿñe na macwji'n'maaⁿñe nn'aⁿ. Cwiluiiñe tsjaaⁿ David na jndyowicantyjoo' na ñejndi'ntjom nnoom. 70Teiyo tsoom na luaa' nnts'aaⁿ ñequio ñ'oom ndyuee profetas cwentaaⁿ'aⁿ na lju' n'om. 71Na nncwjii'ñê jaa luee nn'aⁿ na jndoo jaa, ndo' ñequio luee nn'aⁿ na ticuee' n'om jaa. 72Ndo' nnc'oom na wi' ts'oom welooya na ñet'om teiyo. Macañjom ts'oom ñ'oom'ñeeⁿ na seijndaa'ñetyeeⁿ na lju' tseixmaⁿna'. 73Juu ñ'oom'ñeeⁿ tsoom na nnts'aaⁿ nnom welooya Abraham na ñet'oom teiyoticheⁿ. 74Jo' na nntseicandyaañê jaa luee nn'aⁿ na jndoo jaa cha nndya̱'ntjo̱o̱ⁿya nnoom ñequio na ti'maaⁿ' n'o̱o̱ⁿya. 75Ndo' cha'waati xuee na cwii m'aaⁿtya̱a̱ya, nnc'o̱o̱ⁿya naquii' na jnda̱ tqueⁿljoom'm jaa. Nndya̱'ntjo̱o̱ⁿya nnoom cantyja na maty'iomyana'. 76Ndo' 'u jndaaya, nluiindyu' profeta cwentaa' nquii Ty'o̱o̱ts'om na m'aaⁿ nandyeticheⁿ. Ee 'u nncja'jndyee' jo nnom Ta na nncwji'yuu'ndyu' cantyja 'naaⁿ'aⁿ cha'cwijom ts'aⁿ na matseijndaa'ñe nato, cha mam'aⁿc'eendye nn'aⁿ quia nncuee'cañoom. 77'U nñequiaa' na nla'no̱ⁿ' nn'aⁿ na m'aⁿ cwentaaⁿ'aⁿ na macwilui'n'maaⁿndyena nc'e na matseit'maⁿ ts'oom jnaaⁿna. 78Nc'e na tjacantyja na wi' ts'om Ty'o̱o̱ts'om jaa, juu na nnaⁿ nandyeticheⁿ, njñoom juu na nntseixueeñe jo nda̱a̱ya. 79Juu nntseixueeñe nda̱a̱ nn'aⁿ na m'aⁿ nacje 'naaⁿ' najo̱o̱ⁿñe na manchjena' joo na wi' na cwitjoom. Ndo' nncjaachom jaa nato na ya nnc'o̱o̱ⁿya jo nnom Ty'o̱o̱ts'om. 80Tjawijndeii tyochjoo Juan. Tjawijndo̱' ts'oom cantyja najndeii na matseixmaⁿ Ty'o̱o̱ts'om. Ndo' quia na tue'ntyjo̱ na tsaⁿs'a jom, tyom'aaⁿ jo ndo' yuu tjaa nn'aⁿ c'oom hasta xjeⁿ na seica'mo̱ⁿñê nda̱a̱ nn'aⁿ Israel.
Lucas Array


1Luaa tuii cwii xuee na cwita'jndyee nn'aⁿ. Mawinom Jesús yuu waa ntjom lqueeⁿ trigo. Ndo' jâ nn'aⁿ na cwilajomndyô̱ ñ'eⁿñê na ñe'jndo̱o̱'â, to̱o̱'â tyotyja̱a̱yâ xu'lqueeⁿ. Tyoty'ueendyô̱, tyotquia̱a̱yâ joona'. 2Ndo' nn'aⁿ fariseos quia na nty'iaana na luaa' cwil'aayâ, jluena nnom Jesús: —Queⁿ' cwenta, nn'aⁿ na cwila'jomndye ñ'eⁿndyu' cwil'ana yuu na ticaty'iomna' xuee na cwita'jndyee nn'aⁿ. 3T'o̱o̱ⁿ nda̱a̱ naⁿ'ñeeⁿ, tsoom: —'O, ¿aa tyoola'naⁿ'yo' ñ'oom chiuu s'aa David ñequio nn'aⁿ na ñ'eeⁿ ñ'eⁿñê na ñe'jndo'na? Sa̱a̱ tyoolancjoo'ndyo' cantyja 'naaⁿ'aⁿ. 4Ee tjaqueⁿ'eⁿ wats'om cwentaa' Ty'o̱o̱ts'om, tcaaⁿ ntyoo' nnom tyee. Tcwaaⁿ'aⁿ joona' ndo' mati tquiaaⁿ na tcwa' nn'aⁿ na ñ'eeⁿ ñ'eⁿñê. Ndo' ntyoo'ñeeⁿ na jnda̱ tqueⁿ nn'aⁿ joona' nnom Ty'o̱o̱ts'om, ticwanaaⁿ na nlcwa' meiⁿnquia ts'aⁿ. Macanda̱ nquiee ntyee wanaaⁿ na nlcwa'na. 5Ndo' cwaaⁿti jnda̱ jla'naⁿ'yo' naquii' ljeii na tqueⁿ Moisés na matsona' na nquiee ntyee jndye ts'iaaⁿ cwil'ana naquii' wats'om t'maⁿ na cwindye'ntjomna juu xuee na cwita'jndya̱a̱ya. Sa̱a̱ tjaa jnaaⁿna na ljo' cwil'ana. 6Je' nndye'yo' nntsjo̱o̱, ljoo jnda̱ tyja̱caño̱o̱ⁿya naquii' ntaaⁿ'yo' na t'maⁿti cwiluiindyo̱ nchiiti juu wats'om t'maⁿ na jeeⁿ cwila't'maaⁿ'ndyo'. 7'O tyoola'no̱ⁿ'yo' ljo' ñe'catso ñ'oomwaa na tso Ty'o̱o̱ts'om: "Ja cajndati ntyjii na nnc'om'yo' na wi' n'om'yo' nc'ia'yo' nchiiti na cwiñe'quia'yo' quioo' na cwila't'maaⁿ'ndyo' ja." Xeⁿ jla'no̱ⁿ'yo' ñ'oomwaa' tixoqueⁿ'yo' xjeⁿ nn'aⁿ na tjaa jnaaⁿ. 8Nc'e na luaa' waa, ja na cwiluiindyo̱ ts'aⁿ na jnaⁿ cañoom'luee waa na matseixmaⁿya na nntsjo̱o̱ ljo' cal'a nn'aⁿ xuee na cwita'jndya̱a̱ya. 9Jnda̱ chii jlui' Jesús jo' jo'. Tjaaⁿ, tjaqueⁿ'eⁿ wats'om 'naaⁿna. 10Ndo' jo' jo' m'aaⁿ cwii tsaⁿs'a na ntjeiⁿ ts'o̱. Ndo' nn'aⁿ fariseos na m'aⁿ wats'om'ñeeⁿ jeeⁿ tyol'ueendyena chiuu nl'ayoona na nñe'quiana cwenta Jesús. Ta'x'eena nnoom, jluena: —Juu xuee na cwita'jndya̱a̱ya ¿aa maty'iomna' na nntsein'maⁿ ts'aⁿ ts'aⁿwii', oo aa tis'a? 11T'o̱ Jesús nda̱a̱na, matsoom: —Cala'tiuu'yo', xeⁿ m'aaⁿ cwiindyo' 'o na m'aaⁿ catsmaⁿ tsmeiⁿ', ndo' xeⁿ nncju'na' juuyo' ts'om tsue'tsjoom, ¿aa nchii nntseityua' na wja'cwji' juuyo' meiiⁿ juu xuee na cwita'jndyee nn'aⁿ? 12Nquii Ty'o̱o̱ts'om jndati ntyjeeⁿ cwii ts'aⁿ nchiiti cwe' catsmaⁿ. Jo' chii maty'iomna' na cateijndeii ts'aⁿ x'iaaⁿ'aⁿ nawi' na matjom, meiiⁿ juu xuee na cwita'jndyee nn'aⁿ. 13Quia jo' tsoom nnom ts'aⁿwii': —Catseiliuu' ts'o̱'. Mana seiliuu ts'o̱. Mañoom' tco'yana' cha'xjeⁿ cwiicheⁿ ts'o̱o̱ⁿ. 14Ndo' fariseos'ñeeⁿ jlui'na. Jla'tjomndyena, to̱'na tyo'maⁿna chiuu nl'ayoona na nla'cuee'na Jesús. 15Sa̱a̱ sei'no̱ⁿ' Jesús na luaa' ñecal'ana ñ'eⁿñê. Jo' chii jlueeⁿ'eⁿ jo' jo' ndo' jndye nn'aⁿ ty'entyjo̱na naxeeⁿ'eⁿ. Sein'maaⁿ cha'tso nn'aⁿwii. 16Ndo' tqueⁿtyeeⁿ ñ'oom nda̱a̱na na ticat'oomna ñ'oom 'ñeeⁿ cwiluiiñê. 17Ndo' na luaa' tsoom, seicanda̱a̱'ñena' ñ'oom na seiljeii profeta Isaías, na matsona': 18Luaa ts'aⁿ na jnda̱ tjeii'ndyo̱ cwentaya na cwiluiiñê na mandi'ntjoom no̱o̱ⁿ. Jnda ntyjiiya jom ndo' jeeⁿ neiⁿya cantyja 'naaⁿ'aⁿ. Nñequiaya Espíritu Santo na juu nnc'oomñe ñ'eⁿñê. Ndo' nñequiaaⁿ ñ'oomya chiuu waa na maty'iomyana' nda̱a̱ nn'aⁿ na nchii judíos. 19Jom xocatseintja'ñê, meiⁿ xocatseijndeii' 'ñom. Ndo' xocaljei' jom ts'om nataa na macwjaa'ñê tia' nn'aⁿ. 20Xoco'weeⁿ'eⁿ ts'aⁿ na tityeⁿ matseiyu' na juu matseijomna' cha'na tsmaaⁿ na jnda̱ tomndyaa. Ee jom jaateijndeiityeeⁿ tsaⁿ'ñeeⁿ. Meiⁿ xotseicanduu'ñ'eeⁿ cantyja 'naaⁿ' ts'aⁿ na tixuee naquii' ts'om na juu matseijomna' cha'na chom canti na ncuencue canduu'. Ee jom nñequiaatyeeⁿ naxuee naquii' ts'om tsaⁿ'ñeeⁿ. Jo' chii nnts'aaⁿ na nnaⁿjndeii cantyja na maty'iomyana' naquii' n'om nn'aⁿ. 21Ndo' nn'aⁿ na nchii judíos nla'cantyjaa' n'omna jom. 22Tquioñ'omna cwii ts'aⁿ na m'aaⁿ Jesús na jnda̱ tuo̱ naⁿjndii naquii' ts'om. Tsaⁿ'ñeeⁿ nchjaaⁿ'aⁿ ndo' tileicatseineiiⁿ l'a naⁿjndii'ñeeⁿ. Sein'maⁿ Jesús jom. Quia jo' to̱o̱ⁿ'o̱ⁿ na matseineiiⁿ ndo' teitquioo'nnaaⁿ'aⁿ. 23Nto' cha'tso nn'aⁿ na nty'iaa na luaa' tuii, jeeⁿ tjawee' n'omna. Jluena: —¿Aa nts'aacheⁿna' na tsaⁿm'aaⁿ' cwiluiiñê nquii na meindo̱o̱'a na nluiiñe tsjaaⁿ David na jndyowicantyjoo'? 24Ndo' nn'aⁿ fariseos, quia jndyena ñ'oomwaa', tyoluena: —Tsaⁿs'am'aaⁿ' matseixmaaⁿ najndeii Beelzebú nquii tsaⁿjndiitquiee. Jo' chii cwicanda̱a̱ macwjeeⁿ'eⁿ naⁿjndii naquii' n'om nn'aⁿ. 25Sei'no̱ⁿ' Jesús ñ'oom na tyom'aaⁿ' n'omna. Tsoom nda̱a̱na: —Xeⁿ m'aaⁿ cwii gobiernom na cwito̱ⁿ'ndye nn'aⁿ 'naaⁿ'aⁿ, nt'om cwi'oo nacjoom'm ndo' nt'om cwila'jomndye ñ'eⁿñê, ndo' na luaa' waa xocaljoo'ñetyeeⁿ ts'iaaⁿ. Ndo' cha'na nn'aⁿ na ñecwii tsjoom oo nn'aⁿ na ñe'cwii w'aa, xeⁿ cwila'ntja'ndyena, maxjeⁿ nnto̱ⁿ'ndyena. Ndo' na ljo' cwila'tyuii'ndye cheⁿnquieena. 26Ee xeⁿ na mayuu' cha'na cwindu'yo' na nquii tsaⁿjndiitquiee macwjeeⁿ'eⁿ ntyje naⁿjndiiñê naquii' n'om nn'aⁿ, quia jo' ma'mo̱ⁿna' na matseityuii'ñe cheⁿnqueⁿ. ¿Chiuu nnts'aayom na nljotyeⁿ cantyja najneiⁿ na matsa̱'ntjoom? 27'O cwindu'yo' na ja cwe' cantyja najndeii Beelzebú jo' na macwjii'a naⁿjndii naquii' n'om nn'aⁿ. Xeⁿ na mayuu' na ljo', quia jo' mati nc'iaa'yo', ñequio najndeii jom cwitjeii'na naⁿjndii naquii' n'om nn'aⁿ. Sa̱a̱ nc'e na tiyuu' na ljo', cantyja na cwil'a nquieena cwilui'yuu' na tixcwe cwitjei'yo' cwenta. 28Sa̱a̱ nc'e ja ñequio najndeii Espíritu na cwiluiiñe Ty'o̱o̱ts'om, jo' na macwjii'a naⁿjndii naquii' n'om nn'aⁿ, jo' chii ma'mo̱ⁿna' juu na matsa̱'ntjom Ty'o̱o̱ts'om, jnda̱ tyjee'cañoomna' 'o. 29'Cwii tsaⁿcanch'ue xonda̱a̱ nncjaaqueⁿ'eⁿ waa' ts'aⁿ na waa najndeii na nncwjeeⁿ'eⁿ 'naaⁿ'. Sa̱a̱ xeⁿ nntseityeⁿjñeeⁿ tsaⁿ'ñeeⁿ quia jo' nnda̱a̱ na nncwji'ñ'eeⁿ 'naaⁿ'. 30''Ñeeⁿ juu na tic'oomñe cantyja 'naⁿya, maxjeⁿ m'aaⁿ nacjoya. Ndo' 'ñeeⁿ juu na ticatseitjom nn'aⁿ ñ'eⁿndyo̱, jom mach'eeⁿ na matseilcwe'na' nn'aⁿ na ticala'yu'na ñ'eⁿndyo̱. 31'Jo' chii matsjo̱o̱ nda̱a̱'yo', Ty'o̱o̱ts'om nntseit'maⁿ ts'oom cha'tso jnaⁿ na cwila'xmaⁿ nn'aⁿ ñequio cha'tso ñ'omntjeiⁿ na cwiluena. Sa̱a̱ meiⁿcwi'ñeeⁿcheⁿ ts'aⁿ na matseineiⁿ ñ'oom wi' nacjoo' Espíritu Santo, tsaⁿ'ñeeⁿ xocatseit'maⁿ ts'om Ty'o̱o̱ts'om. 32Ndo' meiⁿcwi'ñeeⁿcheⁿ ts'aⁿ na matseineiⁿ ñ'oom wi' nacjo ja na cwiluiindyo̱ ts'aⁿ na jnaⁿ cañoom'luee, nnda̱a̱ nntseit'maⁿ ts'om Ty'o̱o̱ts'om tsaⁿ'ñeeⁿ. Sa̱a̱ meiⁿcwi'ñeeⁿcheⁿ ts'aⁿ na matsoyuu na cwiluii ts'iaaⁿ 'naⁿya cwe' cantyja najndeii tsaⁿjndii, tsaⁿ'ñeeⁿ matseineiⁿ ñ'oom wi' nacjoo' Espíritu Santo. Ndo' na ljo' tijoom nntseit'maⁿ ts'om Ty'o̱o̱ts'om tsaⁿ'ñeeⁿ, meiiⁿ tiempomeiiⁿcheⁿ ndo' meiiⁿ ncuee na jnda̱ ntycwii tsjoomnancue. 33'Quia jo' seineiⁿ Jesús cwii ñ'oom tjañoom' na macaⁿna' na catjeii'na cwenta cantyja 'naaⁿ'aⁿ. Seijoom'ñe nqueⁿ cha'cwijom cwii ts'oom na ya ta̱a̱'na'. Tsoom: —Xeⁿ cwinty'ia'yo' na ya ta̱ na ntyja cwii ts'oom, cwila'no̱ⁿ'yo' na mati nquii ts'oom cwiluiiñena' ts'oom na ya. Ndo' xeⁿ cwinty'ia'yo' na tis'a ta̱ na ntyja cwii ts'oom, cwila'no̱ⁿ'yo' na mati tis'a ts'oom'ñeeⁿ. Ee cantyja chiuu waa ta̱ na mach'ee cwii cwii ts'oom jo' nnta'jnaⁿ'yo' cwaaⁿ ts'oom na ya ndo' cwaaⁿ ts'oom na tis'a. 34Cha'na catsuutsja jeeⁿ wjee ndaa'ndyooyo', maluaa' matseijomna' 'o. Chiuu nl'a'yo' na nlaneiⁿ'yo' ñ'oom ya ndo' naquii' n'om'yo' too'cheⁿ natia. Ee cantyjati na matseitiuu ts'aⁿ naquii' ts'oom, mantyja jo' ñ'oom na cwicalui' 'ñom. 35Juu ts'aⁿ na ya ts'aⁿñe matseineiⁿ ñ'oom ya ee naquii' ts'oom cwinaⁿ naya na matseitioom. Sa̱a̱ juu ts'aⁿ na tia ts'aⁿñe matseineiⁿ ñ'oom tia ee naquii' ts'oom cwinaⁿ natia na matseitioom. 36Nndye'yo' nntsjo̱o̱, juu xuee na nncu'xeⁿ Ty'o̱o̱ts'om nn'aⁿ, quia jo' nñequiana cwenta nnoom cantyja 'naaⁿ' cwii cwii 'ndyo ñ'oom na cwe' ts'iaaⁿ'ndyo na ñejla'neiⁿna. 37Ee cantyjati ñ'oom na cwilaneiⁿ'yo', Ty'o̱o̱ts'om nncu'xeeⁿ 'o. Ñ'oom na ya na cwindu'yo' nncwañoom'na' 'o. Ndo' ñ'oom tia na cwindu'yo' nnt'uiityeⁿna' 'o. 38Quia jo' nt'om nn'aⁿ fariseos ñequio nn'aⁿ na cwit'mo̱o̱ⁿ ljeii na tqueⁿ Moisés jluena nnom Jesús: —Cwa, Maestro, l'ue n'o̱o̱ⁿyâ na m'mo̱ⁿ' cwii 'naaⁿ na t'maⁿ na nnty'iaayâ. 39T'o̱ Jesús nda̱a̱na: —Nn'aⁿ na m'aⁿ je' jeeⁿ tia nn'aⁿndye, jnda̱ 'ndyena Ty'o̱o̱ts'om. Jo' chii cwitaⁿna 'naaⁿ na t'maⁿti na nnty'iaanda̱a̱na cha nnta'jnaaⁿ'na 'ñeeⁿ cwiluiindyo̱. Sa̱a̱ taxoca'mo̱o̱ⁿya. Macanda̱ nnty'iaana cwii 'naaⁿ na nntseijomna' cha'na tjom profeta Jonás. 40Ee Jonás tyom'aaⁿñê ndyee xuee ndo' ndyee tsjom ts'om tsiaa' catscaa t'maaⁿ. Maluaa' matseijomna' na nntjo̱ⁿ ja na cwiluiindyo̱ ts'aⁿ na jnaⁿ cañoom'luee. Ee ndyee xuee ndo' ndyee tsjom nljoo'ndyo̱ naquii' tsei'tsua. 41Xuee na nncu'xeⁿ Ty'o̱o̱ts'om nn'aⁿ na jnda̱ tja̱, nlcwinnda' nn'aⁿ tsjoom Nínive. Mati nn'aⁿ na m'aⁿ je' na quia nnc'oowje, nntando'nnda'na quia ljo'. Ndo' nnt'uiityeⁿna' joona cwe' cantyja na yati l'a nn'aⁿ tsjoom'ñeeⁿ. Ee naⁿ'ñeeⁿ ntyja lcwe' n'omna quia na jndyena ñ'oom' Ty'o̱o̱ts'om na tyoñequiaa Jonás. Ndo' queⁿ'yo' cwenta, ja jnda̱ tyja̱ quii'ntaaⁿ'yo' na cwiluiit'maⁿndyo̱tya̱, nchiiti Jonás. 42Ndo' xuee na nntu'xeⁿndye nn'aⁿ na jnda̱ tja̱, mati nlcwinnda' juu yuscu na tyotsa̱'ntjom nn'aⁿ ndyuaa jo ndo' na macalui' caxjuu ts'oom'naaⁿ. Mati nn'aⁿ na m'aⁿ je' na quia nncwje, nntando'nnda'na quia ljo'. Ndo' nnt'uiityeⁿna' joona cwe' cantyja na xcwee'ti ts'om yuscu'ñeeⁿ. Ee jom jeeⁿ ndya' tquia jnaaⁿ, jñoom na ñe'cañeeⁿ ñ'oom 'ndyoo Salomón, ts'aⁿ na jndo̱'ti ts'om. Ndo' queⁿ'yo' cwenta, ja jnda̱ tyja̱ quii'ntaaⁿ'yo' na cwiluiit'maⁿndyo̱tya̱, nchiiti Salomón. 43'Cwii tsaⁿjndii quia na jnda̱ tjei'na' jom naquii' ts'om ts'aⁿ, cwe' manomtoom jo ndo' yuu na tjaa nn'aⁿ c'om na mal'ueeⁿ yuu na nljoo'ñê. Sa̱a̱ na tîcaljeiiⁿ jo', seitioom naquii' ts'oom, tsoom: 44"Je' jo̱nlcwa̱'nnda'a naquii' ts'om ts'aⁿ yuu na tjei'na' ja." Ndo' quia na nncueⁿ'eⁿ jo' jo' nljeiiⁿ naquii' ts'om tsaⁿ'ñeeⁿ cha'cwijom naquii' w'aa na tjaa'naⁿ ts'aⁿ candii'. Sa̱a̱ jnda̱ taa lju' ndo' jnda̱ teijndaa'ya. 45Quia jo' tjacachoom ntquiee' naⁿjndii na wi'ndyeti nchiiti jom. Ty'equie'na naquii' ts'om tsaⁿ'ñeeⁿ ndo' mana ljoo'ndyetyeⁿna jo' jo'. Ndo' na jnda̱ we luaa', manioomti matjom tsaⁿ'ñeeⁿ nchiiti na ñetjomjñeeⁿ. Maluaa' nntjoom nn'aⁿ na m'aⁿ je' na jeeⁿ tia nn'aⁿndye. 46Ndicwaⁿ matseineiⁿ Jesús nda̱a̱ tmaaⁿ' nn'aⁿ quia na tquie'cañom ntyjeeⁿ ñequio tsoñeeⁿ. Ñe'cala'neiⁿna ñ'eⁿñê sa̱a̱ ljoo'ndyena ch'eⁿ. 47Seicandii cwii ts'aⁿ Jesús, tso: —Aa ndi' Ta, jnda̱ tyje'cañoom tso'ndyo' ñ'eⁿ ndyenty'iu' na ñe'cala'neiⁿna ñ'eⁿndyu'. 48Sa̱a̱ jom t'o̱o̱ⁿ nnom tsaⁿ'ñeeⁿ, tsoom: —Candi' nntsjo̱o̱ njom' 'ñeeⁿ juu cwiluiiñe tsondyo̱ ndo' 'ñeeⁿ joo cwiluiindye ndyentyjo̱. 49Quia jo' seilioom ts'o̱o̱ⁿ, t'mo̱o̱ⁿ nn'aⁿ na cwila'jomndye ñ'eⁿñê, tsoom: —Naⁿm'aⁿ cwiluiindyena tsondyo̱ ñequio ndyentyjo̱. 50Ee meiⁿcwi'ñeeⁿcheⁿ ts'aⁿ na mach'ee ljo' na l'ue ts'om Tsotya̱ya na m'aaⁿ cañoom'luee, tsaⁿ'ñeeⁿ cwiluiiñe ti'tyjo̱ ndo' nomtyjo̱, ndo' tsondyo̱.
Mateo 12


1Jnda̱ teinom yom xuee, quia jo' tjañ'oom Jesús Pedro ñequio Jacobo ñequio Juan tyjee Jacobo'ñeeⁿ. Tjachom joona cwii sjo̱ nandye yuu na ñenquieena. 2Xcwe na cwinty'iaana ndo' seichuii'na' jom jo nda̱a̱na. S'aana' na jeeⁿ caxuee nnoom cha'cwijom nnom ñe'quioom'. Ndo' seicwaqueⁿna' liaⁿ'aⁿ na canchii' cha'na nnty'iaa' ts'aⁿ chom lámpara. 3Ndo' juu xjeⁿ'ñeeⁿ nacañom'm teitquioo'ndye we nn'aⁿ na ñet'om teiyo, juu Moisés ñ'eⁿ Elías. Cwila'neiⁿna ñ'eⁿñê. 4Quia jo' tso Pedro nnoom: —Ta, jeeⁿ ya nquiuuyâ na m'aaⁿyâ ñjaaⁿ. Xeⁿ cjaawee' ts'om', nluii ndyee xquie' ñjaaⁿñe, cwii cwenta' nncu', cwii cwentaa' Moisés ndo' cwiicheⁿ cwentaa' Elías. 5Ndicwaⁿ matseineiⁿ Pedro ndo' jndyoquioo cwii nchquiu na jeeⁿ canchii' caxuee juuna'. Seicata̱'na' joona ndo' teic'uaa na seineiⁿ Ty'o̱o̱ts'om naquii' nchquiu'ñeeⁿ, tsoom: —Luaañe ti'Jndaaya na jeeⁿ candya' ts'o̱o̱ⁿya. Cantyja 'naaⁿ' jom ñequii'cheⁿ mañequiaana' na neiⁿya. Candye'yo' ñ'oom na matseineiiⁿ. 6Ndyee naⁿ'ñeeⁿ na cwila'jomndye ñ'eⁿ Jesús, jnda̱ na jndyena ñ'oomwaa', ty'eta'nquiona xjeⁿ nomtyuaacheⁿ ee jeeⁿ t'maⁿ jla'catyuendyena. 7Quia jo' seicandyoo'ñe Jesús nacañoomna. Tyeⁿnquioom'm joona, tsoom nda̱a̱na: —Quicantyja'yo'. Talacatyuendyo'. 8Jlunda̱a̱ndyena. Meiⁿcwii ts'aⁿ tîcanty'iaana macanda̱ ñenquii Jesús. 9Ndo' yocheⁿ na tquiocuena sjo̱'ñeeⁿ, sa̱'ntjom Jesús joona, tsoom: —Yocheⁿ na ndicwaⁿ wando̱'a, ticandu'yo' nnom meiⁿcwii ts'aⁿ 'naⁿ na nty'ia'yo' je'. Ja na cwiluiindyo̱ ts'aⁿ na jnaⁿ cañoom'luee nnc'io̱ ndo' nncwando̱'xco̱, quia ljo'cheⁿ wanaaⁿ na nndu'yo' cantyja na nty'ianda̱a̱'yo'. 10Quia jo' nn'aⁿ na cwila'jomndye ñ'eⁿñê, ta'x'eena nnoom, jluena: —Nn'aⁿ na cwit'mo̱o̱ⁿ ljeii na tqueⁿ Moisés, cwit'mo̱o̱ⁿna na macaⁿna' na cwjee'jndyee Elías. Ñe'candya̱a̱yâ ¿chiuu na luaa' cwit'mo̱o̱ⁿna? 11T'o̱o̱ⁿ nda̱a̱na: —Mayuu' na mandyocwjee'cañoom Elías, ndo' tseixmaaⁿ na nntseijndaa'ñê cha'tso, 12sa̱a̱ candye'yo' nntsjo̱o̱ na jnda̱ tyjee' Elías sa̱a̱ tîcala'no̱ⁿ' nn'aⁿ cantyja 'naaⁿ'aⁿ. L'ana cha'xjeⁿ na l'ue n'omna ñ'eⁿñê. Ndo' malaa'ti' nl'ana ñ'eⁿndyo̱ ja na cwiluiindyo̱ ts'aⁿ na jnaⁿ cañoom'luee. 13Quia ljo'cheⁿ jla'no̱ⁿ'na na seineiiⁿ nda̱a̱na cantyja 'naaⁿ' Juan, tsaⁿ na tyotseits'oomñe nn'aⁿ. 14Quia na jnda̱ tquiennda'na yuu na m'aⁿ nn'aⁿ na jndyendye, jndyotseicandyoo'ñe cwii tsaⁿs'a na m'aaⁿ Jesús. Tcoom'm xtyeeⁿ jo nnom, tsoom: 15—Ta, c'oom' na wi' ts'om' ñ'eⁿ ti'jndaaya. Ee maleiñ'oom jndyetia jom ndo' jeeⁿ cwajndii matjoom. Jndye ndii' mach'eena' na cwiquiooñê naquii' chom ndo' naquii' ndaa. 16Ndo' jndyo̱ñ'o̱ⁿya jom na m'aⁿ nn'aⁿ na cwila'jomndye ñ'eⁿndyu' sa̱a̱ tileicanda̱a̱ na nla'n'maⁿna jom. 17T'o̱ Jesús, tsoom nda̱a̱yâ: —'O nn'aⁿ na ticalayu'ya n'om'yo', ndo' jeeⁿ tixcwe cwila'tiuu'yo', ¿cwanti yo cwii macaⁿna' na nljoo'ndyo̱ ñ'eⁿndyo' na m'mo̱o̱ⁿtya̱ nda̱a̱'yo'? ¿Cwanti xuee cwii nnda̱a̱ nntseiquii ts'o̱o̱ⁿya ñ'eⁿndyo'? Quioñ'om'yo' ti'chjoom'aaⁿ' ñjaaⁿñe. 18Quia jo' seitia' Jesús jndyetia'ñeeⁿ, jo' chii jlui' naquii' ts'om tyochjoo. Mañoom' n'maⁿ juu. 19Jnda̱ tuii na luaa', quia jo' jâ nn'aⁿ na cwila'jomndyô̱ ñ'eⁿñê jluii'â cwii ntyja na ñencjo̱o̱yâ ñ'eⁿñê. Ta'x'a̱a̱yâ nnoom, l'uuyâ: —¿Chiuu na jâ tîcanda̱a̱ nntjeii'â jndyetia'ñeeⁿ? 20T'o̱ Jesús nda̱a̱yâ, tsoom: —Nc'e na ticala'yu'ya n'om'yo' jo' chii tîcanda̱a̱ l'a'yo'. Sa̱a̱ candye'yo' nntsjo̱o̱, mayuu'cheⁿ meiiⁿ na cachjoo cwilayu'ya n'om'yo' cha'na cachjoo lqueeⁿ' mostaza sa̱a̱ mat'maⁿ ts'iaaⁿ nnda̱a̱ nl'a'yo'. Meiiⁿ waa cwii na jeeⁿ jndei'na' cwiwinom'yo' hasta matseijomna' cha'na cwii sjo̱ndye nquiu'yo', sa̱a̱ nnda̱a̱ nl'a'yo'. Nnts'aana' cha'cwijom na nndu'yo' nnom sjo̱waa': "Quindyo̱' ñjaaⁿ, cja' la'ñeⁿ", ndo' nleindyo̱o̱na'. Ee tjaa'naⁿ cwii na xocanda̱a̱ nl'a'yo' xeⁿ na mayuu' cwilayu'ya n'om'yo'. 21Sa̱a̱ cantyja 'naaⁿ' jndyetiameiⁿ' cwicalui'nc'uaa'ndyena, jo' chii macaⁿna' na catseicwejndo'ñe ts'aⁿ ndo' catseineiiⁿ nnom Ty'o̱o̱ts'om cha nnda̱a̱ nnts'aaⁿ. 22Ndo' yocheⁿ na tyoma'no̱o̱ⁿyâ ts'o̱ndaa Galilea, tso Jesús nda̱a̱yâ na jom na cwiluiiñê ts'aⁿ na jnaⁿ cañoom'luee, mam'aaⁿ 'ñeeⁿ juu na nñequiaa cwenta jom luee nn'aⁿ. 23Ndo' nla'cuee' nn'aⁿ jom, sa̱a̱ xuee jnda̱ ndyee nñequiaa Ty'o̱o̱ts'om na nncwando'xcoom na tueeⁿ'eⁿ. Quia na jndya̱a̱yâ na luaa', s'aana' na jeeⁿ tia nquiuuyâ. 24Tuee' Jesús tsjoom Capernaum ñequio jâ nn'aⁿ na cwila'jomndyô̱ ñ'eⁿñê. Ndo' nn'aⁿ na cwito'ñoom s'om ts'iaaⁿnda̱a̱ nn'aⁿ judíos cwentaa' wats'om t'maⁿ ty'entyjaa'na Pedro, jluena nnoom: —Tsaⁿ na ma'mo̱ⁿ nda̱a̱'yo', ¿aa tiquitioom s'om ts'iaaⁿnnoom cwentaa' wats'om t'maⁿ? 25T'o̱ Pedro, matsoom: —Quitioom ts'iaaⁿnnoom. Tyoowiquiuu' na tuii na luaa', tjaquiee' Pedro quii' w'aa. Tyuaa'ti to̱' Jesús na matseineiiⁿ nnom Pedro. Tsoom: —¿Chiuu m'aaⁿ' ts'om' 'u, Simón? Joo nn'aⁿ na m'aⁿ n'iaaⁿ, ¿'ñeeⁿ matsei'tiuu' na cwiqueⁿna xjeⁿ na catioom ts'iaaⁿnda̱a̱? ¿Aa nn'aⁿ w'aana oo aa nt'omcheⁿ nn'aⁿ? 26T'o̱ Pedro nnoom, tso: —Nt'omcheⁿ nn'aⁿ cwitioom ts'iaaⁿnda̱a̱, sa̱a̱ nn'aⁿ w'aana tiquitioom. Tso Jesús nnom Pedro: —Quia jo' naⁿ'ñeeⁿ ma'ndiina' nn'aⁿ w'aana. 27Sa̱a̱ meiiⁿ na ljo' cha tila'teincuu'ndye nn'aⁿ na cwito'ñoom s'om, nntio̱o̱ⁿya cwanti na l'ue n'omna. Jo' chii cja'cju' tsei'nchquia ndaaluee. Catscaa na nncwji'jndyee', cato̱o̱ⁿ'ndyu' 'ndyooyo', jo' jo' nljei' cwii tsjo̱'ñjeeⁿ na nleijndeiina' ts'iaaⁿnda̱a̱ya. Cja'ñ'oom', nñequiaa' juuna' nda̱a̱na cwentaaya.
Mateo 17


1Jnda̱ to̱ⁿ'ndyô̱ ñequio naⁿ'ñeeⁿ, tuo̱o̱yâ w'aandaa, saandyeyuuyâ, squia̱a̱yâ ndyuaaxeⁿncwe Cos. Cwiicheⁿ xuee saatya̱a̱yâ hasta tsjoom Rodas. Jluii'â jo' jo' saayâ squia̱a̱yâ tsjoom Pátara. 2Jo' jo' jliuuyâ cwii w'aandaa na ncwit'iona' na wjaana' ndyuaa Fenicia. Jo' chii tuo̱o̱yâ juuna', mana saayâ. 3Quia na jnda̱ teitquioo' ndyuaaxeⁿncwe Chipre, 'ndya̱a̱yâ ndyuaa'ñeeⁿ jo ntyja tymaaⁿ'. Saayâ, squia̱a̱yâ tsjoom Tiro ndyuaa Siria. Jo' jo' jluii'â w'aandaa ee tsjoom'ñeeⁿ tjameintyjee'na' na nlui' canchuu na ñjom ts'omna'. 4Tyol'ua̱a̱yâ nn'aⁿ na cwila'yu' tsjoom'ñeeⁿ ndo' quia jliuuyâ joona ljoo'ndyô̱ ñ'eⁿndyena cwii ntquiee' xuee. Joona jnda̱ t'mo̱ⁿ Espíritu Santo nda̱a̱na ljo' nntjom Pablo, jo' chii tyoluena nnoom na tincjaⁿ Jerusalén. 5Jnda̱ na teinom ntquiee' xuee na ljoo'ndyô̱ tsjoom'ñeeⁿ, cha'tsondye nn'aⁿ na cwila'yu' ñequio lcuuna, ndana ty'eca'ndyena jâ nnom tsjoom. Squia̱a̱yâ su ts'otei' 'ndyoo ndaaluee. Jo' jo' taa'â cantya̱a̱yâ jlana̱a̱ⁿyâ nnom Ty'o̱o̱ts'om. 6Jnda̱ jo' t'maⁿndyo̱ ntyja̱a̱yâ ndo' tyota'xcweendyô. Jnda̱ chii tuo̱o̱yâ ts'om w'aandaa. Ndo' naⁿ'ñeeⁿ ty'elcwee'na l'aana. 7Jluii'â tsjoom Tiro'ñeeⁿ, saayâ squia̱a̱yâ tsjoom Tolemaida. Jo' jo' jluii'â w'aandaa. Saanquiaayâ na xmaⁿndye nn'aⁿ na cwila'yu' tsjoom'ñeeⁿ ndo' ljoo'ndyô̱ ñ'eⁿndyena cwii xuee. 8Teincoo cwiicheⁿ xuee jluii'â tsjoom'ñeeⁿ, saayâ squia̱a̱yâ tsjoom Cesarea. Squia̱a̱yâ waa' Felipe ts'aⁿ na quijaanquiaa ñ'oom naya cantyja 'naaⁿ' Jesucristo. Jom cwii joo nn'aⁿ na ntquiee'ndye na tyoty'ioom nn'aⁿ ts'iaaⁿ joona na nndye'ntjomna naquii' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ Jerusalén. Jo' ljoo'ndyô̱ na m'aaⁿ jom. 9M'aⁿ ñequiee yolcu ntseinaaⁿ na tyooma'co. Joona tyoñequiana ñ'oom' Ty'o̱o̱ts'om. 10Cwantindyo xuee na m'aaⁿyâ jo' jo' ndo' tyjee' cwii ts'aⁿ na jndyu Agabo na jnaⁿ ts'o̱ndaa Judea. Jom profeta. 11Na m'aaⁿ jâ tyjeeⁿ'eⁿ. Seityeeⁿ nc'eeⁿ l'o̱o̱ⁿ ñequio 'naⁿ na chu'tyeⁿ tsiaa' Pablo. Matsoom: —Luaa matso Espíritu Santo na nl'a nn'aⁿ judíos na m'aⁿ Jerusalén. Malaa'ti' nla'tyeⁿna ts'aⁿ na 'naaⁿ' 'naⁿwaa ndo' nntioona jom luee nn'aⁿ na nchii nn'aⁿ judíos. 12Quia na jndya̱a̱yâ ñ'oommeiⁿ', jâ ndo' mati nn'aⁿ na cwila'yu' tsjoom Cesarea'ñeeⁿ tyola'ty'oondyô̱ nnom Pablo na ticjaⁿ Jerusalén. 13Sa̱a̱ matsoom: —¿Chiuu na cwityuee'yo'? Na nmeiiⁿ' cwil'a'yo' yacheⁿ nñe'quia'yo' na chjoo' ts'o̱o̱ⁿya. Ee ja mañequiaandyo̱ ljo'cheⁿ na ñe'cal'a nn'aⁿ Jerusalén ñ'eⁿndyo̱. Meiiⁿ na nlatyeⁿna ja oo meiiⁿ na nlacuee'na ja cantyja 'naaⁿ' xuee' Ta Jesús maxjeⁿ ñecuaato. 14Tîcanda̱a̱ nl'aayâ nlalcwa̱a̱'â jom na wjaⁿ Jerusalén. Jo' chii 'ndya̱a̱to̱o̱yâ, ndo' l'uuyâ: —Cats'aa Ta Ty'o̱o̱ts'om yuu na l'ue ts'oom ñ'eⁿ Pablo. 15Jnda̱ jo' mana jla'jndaa'ndyô̱ saawaayâ Jerusalén. 16Ndo' cwantindye nn'aⁿ na cwila'yu' tsjoom Cesarea ty'eñ'eeⁿna ñ'eⁿndyô̱. Squia̱a̱yâ na m'aaⁿ Mnasón. Jom ts'aⁿ na jnaⁿ ndyuaaxeⁿncwe Chipre ndo' jaach'ee xuee na matseiyoom'm. Waa' jom ljoo'ndyô̱. 17Quia na jnda̱ squia̱a̱yâ Jerusalén, nn'aⁿ na cwila'yu' to'ñoomna jâ ñequio na neiiⁿna. 18Teincoo cwiicheⁿ xuee saayâ ñ'eⁿ Pablo na m'aaⁿ Jacobo. Jo' jo' jnda̱ tjomndye cha'tso nn'aⁿ na cwiluiitquiendye quii'ntaaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 19Pablo tquiaaⁿ na xmaⁿndye naⁿ'ñeeⁿ. Jnda̱ chii tcuu tcuu tyotseineiiⁿ cha'tso na tyoteijndeii Ty'o̱o̱ts'om jom ts'iaaⁿ na tyoch'eeⁿ quii'ntaaⁿ nn'aⁿ na nchii judíos. 20Ndo' joona jnda̱ na jndyena na tyotseineiiⁿ tyola't'maaⁿ'ndyena Ty'o̱o̱ts'om. Tyoluena nnoom: —Mayuu' re nn'aaⁿya sa̱a̱ mantyji' cwanti meiⁿ nn'aⁿ judíos jnda̱ jla'yu'na tsjoom ñjaaⁿ, ndo' cha'tsondyena cwiluena na jndei'na' na catseicanda̱ ts'aⁿ ljeii na tqueⁿ Moisés. 21Sa̱a̱ jnda̱ jndyena cantyja 'naⁿ' na 'u xuii' ma'mo̱o̱ⁿ' nda̱a̱ cha'tso nn'aⁿ judíos na cwic'eeⁿ nt'omcheⁿ njoom naquii' ntaaⁿ nn'aⁿ na nchii judíos. Jnda̱ jndyena na matsu' na tacalan'oom'ndye naⁿ'ñeeⁿ ñ'oom na tqueⁿ Moisés. Mati jnda̱ jndyena na matseijndo̱' n'om naⁿ'ñeeⁿ na tacal'ana costumbre na cwil'aaya ñequio yo'ndaa na naⁿnom, meiⁿ tacalacanda̱a̱'ndyena nt'omcheⁿ costumbre 'naaⁿ welooya na ñet'om teiyo. 22Quia jo' ¿chiuu ya nl'aayo̱o̱ya? Ee nn'aaⁿya na cwila'yu' na m'aⁿ tsjoomwaa, maxjeⁿ nntjomndyena quia na jnda̱ jndyena na mam'aaⁿndyu'. 23Cwa sa luaa catsa' cha'xjeⁿ na nl'uuyâ njom'. Quii'ntaaⁿyâ m'aⁿ ñequiee naⁿnom na jndei'na' na cala'canda̱a̱'ndyena cwii ñ'oomtyeⁿ na jnda̱ tqueⁿna nnom Ty'o̱o̱ts'om. 24Catseijomndyu' ñ'eⁿndyena, na nlqueⁿ lju'na' 'o nnom Ty'o̱o̱ts'om. Ndo' catiom'l'ua' cantyja na macaⁿna' 'o na nlqueⁿlju'na' 'o. Quia na jnda̱ t'ioo' ñ'oom 'naaⁿna quia jo' ya nnteinqui' nqueⁿna. Luaa' catsa' cha nla'no̱ⁿ' cha'tso nn'aⁿ na tiyuu' ñ'oom na jnda̱ jndyena cantyja 'naⁿ'. Nliuna na mati 'u matseicanda̱a̱'ndyu' ljeii na tqueⁿ Moisés. 25Sa̱a̱ cantyja 'naaⁿ nn'aⁿ na cwila'yu' na nchii nn'aⁿ judíos, jnda̱ jla'cwano̱o̱ⁿyâ ljeii na m'aⁿna na tanc'oom' n'omna cantyja 'naaⁿ costumbre 'naaⁿ jâ nn'aⁿ judíos. Macanda̱ t'maaⁿyâ na tacwa'na nantquie na jnda̱ tsa̱' nn'aⁿ nda̱a̱ 'naⁿ na cwe' nn'aⁿ nl'a. Tantquiina niom' meiⁿ seii quioo' na cwe' cwi'uo̱o̱ cantyo'. Ndo' tanc'omna na cwe' nnc'omyana ñ'eⁿ nc'iaana. 26Quia jo' Pablo seijomñê ñequio ñequiee naⁿnom'ñeeⁿ. Teincoo cwiicheⁿ xuee s'aaⁿ ts'iaaⁿ na tqueⁿ lju'na' joona jo nnom Ty'o̱o̱ts'om. Jnda̱ chii tjaqueⁿ'eⁿ naquii' wats'om t'maⁿ. Tjatseicañeeⁿ ntyee cwaaⁿ xuee na nla'canda̱a̱'ndyena ñ'oom na waa nda̱a̱na ndo' na nñequiana quioo' na nncwje cwentaa' Ty'o̱o̱ts'om. 27Quia na wjaacanda̱a̱' ntquiee' xuee'ñeeⁿ cantyja na nla'canda̱a̱'ndyena, nt'om nn'aⁿ judíos na jnaⁿ ndyuaa Asia nty'iaana Pablo naquii' wats'om t'maⁿ. Jo' chii tyola'jmeiⁿ'na cha'tso nn'aⁿ ndo' t'uena Pablo. 28Jeeⁿ jndeii tyola'xuaana jluena: —'O re nn'aaⁿya Israel catei'jndei'yo' jâ ee luaa ts'aⁿ na ñetonom cha'tso njoom. Tyotseineiiⁿ ñ'oom nacjoo cha'tsondyo̱ ñequio nacjoo' ljeii na tqueⁿ Moisés, ndo' nacjoo' wats'om t'maⁿwaa. Ndo' nchii macanda̱ luaa', mati jnda̱ jndyochom nt'om nn'aⁿ na nchii judíos naquii' wats'om t'maⁿwaa. Jo' na jnda̱ seits'iaaⁿñê juuna' na matseixmaⁿna' cwentaa' Ty'o̱o̱ts'om. 29Luaa' tyoluena ee cwe' na nty'iaana Pablo naquii' tsjoom ñequio ts'aⁿ na nchii judío na jndyu Trófimo, jom ts'aⁿ Éfeso, jo' chii jla'tiuuna na tjañ'oom Pablo tsaⁿ'ñeeⁿ naquii' wats'om t'maⁿ. 30Quia jo' cha'tso nn'aⁿ quii' tsjoom jla'jmeiⁿ'ndyena. Maje' maje'ndyo jla'tjomndyena. T'uena Pablo, ty'eñ'omtsco̱o̱'ndyena jom, tjeii'na jom tach'eⁿ wats'om t'maⁿ. Jnda̱ jo' ntyja ntyja jla'cu'na ndyueel'a juuna'. 31Manla'cuee'na jom sa̱a̱ majuu xjeⁿ'ñeeⁿ tuee' ñ'oom na m'aaⁿ ts'aⁿ na cwiluiitquieñe nda̱a̱ sondaro na cha'tsondye nn'aⁿ quii' tsjoom Jerusalén cwila'jmeiⁿ'ndyena. 32Jo' chii tsaⁿ'ñeeⁿ mantyja tjachom sondaro ñequio capeitaⁿ na cwitsa̱'ntjom cwii cwii siaⁿnto sondaro'ñeeⁿ. Jndeii ty'ena yuu m'aⁿ nn'aⁿ na cwila'jmeiⁿ'ndye. Quia na nty'iaa naⁿ'ñeeⁿ ts'aⁿ na cwiluiitquieñe ñequio sondaro 'naaⁿ'aⁿ, quia jo' mañoom' 'ndyena na cwitjaa'na Pablo. 33Ndo' ts'aⁿ na cwiluiitquieñe nda̱a̱ sondaro, quia na jnda̱ tyjee'cañoom, sa̱'ntjoom sondaro na cat'uena Pablo, cala'tyeⁿna tsaⁿ'ñeeⁿ ñequio we l'uaancjo. Jnda̱ chii tax'eeⁿ 'ñeeⁿ ts'aⁿ Pablo ndo' ljo' s'aa tsaⁿ'ñeeⁿ. 34Sa̱a̱ nn'aⁿ na cwila'jmeiⁿ'ndye tiñe'cwii ñ'oom tyola'xuaana. Cwe' c'uaato ndyueena. Ndo' na luaa' tileicaljeiiⁿ ñ'oom na mayuu'. Yati sa̱'ntjoom sondaro na c'ooñ'omna Pablo w'aa yuu na cwic'eeⁿna. 35Quia na jnda̱ tquiena tioo' yuu na jaawa ts'aⁿ na wjaaquiee' naquii' w'aa'ñeeⁿ jla'wena Pablo ee manchjena' jom na cwajndii cwil'a nn'aⁿ na jndyendye. 36Ee cha'tsondye naⁿ'ñeeⁿ ty'entyjo̱na. Tacwaxua ndyueena, tyoluena: —Calacue'yo' jom. 37Mannc'ooñ'om sondaro Pablo naquii' w'aa ndo' tsoom nnom ts'aⁿ na cwiluiitquieñe nda̱a̱ sondaro: —¿Aa wanaaⁿ na nntsjo̱o̱ cwii ñ'oom njom'? Matso tsaⁿ'ñeeⁿ: —¿Aa 'naⁿ' ñ'oom griego? 38Quia jo' aa nchii ts'aⁿ egipto 'u na nmeiiⁿndyo ñeseiweñe nacjoo' gobiernom na seitjoom cwii ñequiee meiⁿ nn'aⁿ na tia nn'aⁿndye na tjachom joona ndyuaa yuu tjaa nn'aⁿ c'oom. 39Ndo' t'o̱ Pablo nnom tyo na cwiluiitquieñe: —Ja ts'aⁿ judío. Ja tuiindyo̱ tsjoom Tarso, tsjoom t'maⁿ na matsa̱'ntjom ndyuaa Cilicia. Sa̱a̱ mats'aaya ty'oo njom' quiaa' ñ'om' na nntseina̱ⁿ nda̱a̱ nn'aⁿ. 40Tquiaa tsaⁿ'ñeeⁿ ñ'oom'm. Quia jo' teintyjee' Pablo cjoo' ntioo' yuu na jaawa ts'aⁿ na wjaaquiee' naquii' w'aa'ñeeⁿ. Seiweeⁿ ts'o̱o̱ⁿ nda̱a̱ nn'aⁿ na waa na nntsoom. Quia jo' jla'cheⁿna, seineiiⁿ nda̱a̱na ñequio ñ'oomna ñ'oom hebreo.
Hechos 21


1Matsoom: —'O ta ñequio 'o re nn'aⁿya, candye'yo' nntseina̱ⁿya nda̱a̱'yo' cantyja 'naⁿya. 2Quia na jndyena na seineiiⁿ nda̱a̱na ñequio ñ'oomna ñ'oom hebreo, jla'cheⁿna, tyoqueⁿtina cwenta. 3Matsoom nda̱a̱na: —Ja ts'aⁿ judío. Tuiindyo̱ tsjoom Tarso ndyuaa Cilicia, sa̱a̱ tjo̱wijndo̱ya tsjoom Jerusalénwaa na tyotsei'naⁿya na tyo'mo̱ⁿ maestro Gamaliel no̱o̱ⁿ. Jom tcuu tyo'mo̱o̱ⁿ ljeii na tqueⁿ Moisés na tyoleiñ'om welooya na ñet'om teiyo. Ñequio na xcwee' ts'o̱o̱ⁿya mandi'ntjo̱ⁿ nnom Ty'o̱o̱ts'om majo'ti cha'xjeⁿ na xcwee' n'om' 'o na cwindye'ntjom'yo' nnoom. 4Ja ñetco̱'wi'a nn'aⁿ na m'aⁿ natoo' Jesús, hasta s'a na tja̱ joona. Tyowjaya naⁿnom ndo' naⁿlcu, tyotio̱o̱ⁿya joona w'aancjo. 5Nquii tyee na cwiluiitquieñe ñequio cha'tso nn'aⁿ na cwiluiitquiendye nda̱a̱'yo' manquiuna na to'ño̱ⁿ carta lueena na nncjo̱ñ'o̱ⁿya na m'aⁿ nn'aaⁿya nn'aⁿ judíos na m'aⁿ tsjoom Damasco. Tjo̱cacho̱o̱ya nn'aⁿ na cwila'yu' na m'aⁿ tsjoom'ñeeⁿ na nñequiona w'aancjo ñjaaⁿñe Jerusalén na nntioomna cantyja na cwila'yu'na ñ'eⁿ Jesús. 6Tsoti Pablo: —Xcwe na wa'njo̱o̱ⁿ nato na jo̱ Damasco na manndyoo' nncua̱ya, ndo' cha'na quiajmeiⁿ' ñejomto tioo chom ndiocheⁿ nacañomya. Jnaⁿna' cañoom'luee ndo' jeeⁿ ndya' xueena'. 7Quia jo' tioondyo̱ nomtyuaa ndo' jndiiya na matseineiⁿ ts'aⁿ no̱o̱ⁿ, matso: "Aa ndi' Saulo, ¿chiuu na maco'wi' ja?" 8Ndo' t'o̱ya: "¿'Ñeeⁿ 'u Ta?" Quia jo' tso no̱o̱ⁿ: "Ja Jesús ts'aⁿ Nazaret na maco'wi'." 9Ndo' nn'aⁿ na ñ'eeⁿ ñ'eⁿndyo̱ nty'iaana chom'ñeeⁿ ndo' tyuena, sa̱a̱ tîcandyena ñ'oom na seineiⁿ ts'aⁿ ñ'eⁿndyo̱. 10Ndo' tsjo̱o̱ya: "¿Chiuu nnts'aayo̱ Ta?" Quia jo' matsoom no̱o̱ⁿ: "Quicantyja', cja' quii' tsjoom Damasco. Jo' jo' nndi' cha'tso ts'iaaⁿ na matsa̱'ntjo̱ⁿya na nntsa'." 11Seinchjaaⁿ'na' ja na jeeⁿ ndya' xuee chom'ñeeⁿ. Jo' chii nn'aⁿ na ñ'eeⁿ ñ'eⁿndyo̱ cwe' ts'o̱o̱ ty'et'uena chii tua̱ya Damasco. 12'Jo' jo' m'aaⁿ cwii ts'aⁿ na jndyu Ananías. Jom ñequio na xcwee' ts'oom matseicana̱a̱ⁿ ljeii na tqueⁿ Moisés. Ndo' cha'tso nn'aⁿ judíos na m'aⁿ tsjoom'ñeeⁿ tyotjeii'yana jom. 13Tueⁿ'eⁿ na m'aaⁿya. Matsoom no̱o̱ⁿ: "'U re nn'aⁿya Saulo canty'ia'nnda'." Ndo' majuu xjeⁿ'ñeeⁿ teitquionnda'a, mana teitquioo'ñê nty'ia. 14Tsotyeeⁿ no̱o̱ⁿ: "Nquii Ty'o̱o̱ts'om cwentaa welooya na ñet'om teiyo majnda̱ seijndaa'ñê na 'u nljei' chiuu waa na l'ue ts'oom. 'U nnty'ia' nquii Jnaaⁿ tsaⁿ na tja jnaⁿ tseixmaⁿ, ndo' na nndi' ñ'oom na nntseineiiⁿ njom'. 15Ee nncwji'yuu'ndyu' cantyja 'naaⁿ'aⁿ nda̱a̱ cha'tso nn'aⁿ. Nntsu' nda̱a̱na cantyja na jnda̱ nty'ia' jom ndo' na jnda̱ jndi' ñ'oom na seineiiⁿ njom'. 16Quia jo' ¿ljo' meindo' je'? Quicantyja' ndo' cwits'oomndyu'. Caⁿ' nnom Ta Jesús na catseiljoom'm 'u jnaⁿ' na matsei'xmaⁿ'." 17Tsoti Pablo: —Quia na jnda̱ jndyo̱o̱lcwa̱'a ñjaaⁿñe Jerusalén waa na tco'na' no̱o̱ⁿ naquii' wats'om t'maⁿ xcwe na matseina̱ⁿya nnom Ty'o̱o̱ts'om. 18Nty'iaya Jesús. Matsoom no̱o̱ⁿ: "Catseityua' calui' quii' tsjoomwaa ee xocandye nn'aⁿ ñ'oom na nncwji'yuu'ndyu' cantyja 'naⁿya." 19Quia jo' tsjo̱o̱ nnoom: "Nquieena, Ta, nquiuna na ja tyojo̱quia̱'a naquii' cha'tso lan'om 'naaⁿna. Nquiuna na tyocwjaa'a nn'aⁿ na cwila'yu' ñ'eⁿndyu' ndo' tyotio̱o̱ⁿya joona w'aancjo. 20Ndo' quia na jla'cuee' nn'aⁿ Esteban, ts'aⁿ na tyocwji'yuu'ñe cantyja 'naⁿ', ja ñ'a̱ⁿya. Seijomndyo̱ na cal'ana na ljo' jom, ndo' tyots'aa cwenta liaa naⁿ'ñeeⁿ xjeⁿ na jla'cuee'na jom." 21Sa̱a̱ matso Ta Jesús no̱o̱ⁿ: "Cja', ee tquia majño̱o̱ⁿya 'u na m'aⁿ nn'aⁿ na nchii judíos." 22Tyotqueⁿ nn'aⁿ cwenta ñ'oom na tyotseineiⁿ Pablo, sa̱a̱ quia na tsoom ñ'oomwaa' taticandyetina. To̱'na tyolaxuaana. Tyoluena nda̱a̱ sondaro: —Calacue'yo' tsaⁿm'aaⁿ ee tacatseixmaaⁿ na nncwanoom'm. 23Jndeii tyola'xuaana. Tjeii'na liaana, tyola'caandyena joona' na jeeⁿ ndya' lioona. Ndo' tyotju'ndyeendyena ts'ojnda̱a̱ na ticuee' n'omna. 24Jo' chii ts'aⁿ na cwiluiitquieñe nda̱a̱ sondaro sa̱'ntjoom na c'ooñ'om naⁿ'ñeeⁿ Pablo naquii' w'aa yuu cwic'eeⁿna. Matsoom: —Catja'yo' tsaⁿm'aaⁿ' cha nntsoom ljo' s'aaⁿ ee ñe'caljeiiya chiuu na jeeⁿ jla'xuaa nn'aⁿ nacjoom'm. 25Quia jo' jla'tyeⁿna jom na nntjaa'na jom. Sa̱a̱ tsoom nnom capeitaⁿ na meintyjee' jo' jo': —¿Aa wanaaⁿ na nntja'yo' ts'aⁿ meiiⁿ na matseixmaaⁿ ts'aⁿ tsjoom Roma ndo' tyoowijndaa' jnaaⁿ'aⁿ? 26Ndo' capeitaⁿ'ñeeⁿ quia na jñeeⁿ ñ'oomwaa' tjaaⁿ na m'aaⁿ ts'aⁿ na cwiluiitquieñe nda̱a̱ cha'tso sondaro. Matsoom nnom tsaⁿ'ñeeⁿ: —Catsa' cwenta na luaa' ñe'catsa' ñ'eⁿ tsaⁿm'aaⁿ' ee tseixmaaⁿ ts'aⁿ tsjoom Roma. 27Quia jo' ts'aⁿ na cwiluiitquieñe nda̱a̱ sondaro tjaaⁿ na m'aaⁿ Pablo. Matsoom: —Catsu' no̱o̱ⁿ ¿aa ts'aⁿ tsjoom Roma matsei'xmaⁿ'? Ndo' t'o̱o̱ⁿ matsoom: —Mayuu' na jo' ja. 28Quia jo' tso ts'aⁿ na cwiluiitquieñe nda̱a̱ sondaro: —Ja t'maaⁿ' s'om tquiaya chii tseixmaⁿya ts'aⁿ tsjoom Roma. Matso Pablo nnom: —Sa̱a̱ ja cantyja na tuiindyo̱ tseixmaⁿya jo'. 29Jo' chii sondaro na manntjaa' Pablo mana 'ndyena jom, tei'ndyo̱na nacañom'm. Ndo' ts'aⁿ na cwiluiitquieñe nda̱a̱na quia na jñeeⁿ na ts'aⁿ tsjoom Roma matseixmaⁿ Pablo ty'ueeⁿ ee nqueⁿ sa̱'ntjoom na cwityeⁿñe tsaⁿ'ñeeⁿ. 30Sa̱a̱ juu tsaⁿ na cwiluiitquieñe nda̱a̱ sondaro ñe'caljeiiⁿ chiuu na cwiqueⁿ nn'aⁿ judíos ñ'oom nacjoo' Pablo. Jo' chii teincoo cwiicheⁿ xuee sa̱'ntjoom na catjomndye ntyee na cwiluiitquiendye ñequio cha'tso naⁿmaⁿn'iaaⁿ 'naaⁿ nn'aⁿ judíos. Jnda̱ chii seicanaaⁿ'aⁿ l'uaancjo na chu'tyeⁿñe Pablo, tjañ'oom tsaⁿ'ñeeⁿ jo nda̱a̱ naⁿmaⁿn'iaaⁿ'ñeeⁿ.
Hechos 22


1'U ta Teófilo, tsom na seiljeijndya̱a̱ na seicwano̱ⁿ na m'aaⁿ' seicandiiya 'u cantyja cha'tso na tyoch'ee Jesús ndo' na tyo'mo̱o̱ⁿ hasta xuee na tjawaaⁿ cañoom'luee. Cwii tjo̱o̱cheⁿ na nncjaawaaⁿ tjeii'ñê apóstoles. Ndo' cantyja 'naaⁿ' Espíritu Santo t'mo̱o̱ⁿ nda̱a̱ naⁿ'ñeeⁿ chiuu nl'ana. 3Jnda̱ na tueeⁿ'eⁿ, tando'nnaaⁿ'aⁿ, teitquioo'ñê nda̱a̱na ñequio jndye nnom na t'mo̱ⁿna' na wando'xcoom. Wen'aaⁿ xuee tyom'aaⁿ na nty'iaana jom. Ndo' seineiiⁿ nda̱a̱na cantyja 'naaⁿ' na matsa̱'ntjom Ty'o̱o̱ts'om. 4Yocheⁿ na tyom'aaⁿ ñ'eⁿndyena sa̱'ntjoom na ticalui'na tsjoom Jerusalén. Tsoom nda̱a̱na: —Cwindo'yo' hasta xeⁿ jnda̱ seicanda̱a̱'ñena' ñ'oom na tqueⁿtyeⁿ Tsotya̱ya na tsoom na nndyo Espíritu Santo cha'xjeⁿ jnda̱ ñejndye'yo' na tsjo̱o̱ nda̱a̱'yo'. 5Ee Juan tyotseits'oomñê nn'aⁿ ñequio ndaatioo, sa̱a̱ 'o tajndye xuee ndo' njñom Ty'o̱o̱ts'om Espíritu Santo naquii' n'om'yo'. Luaa' waa na nleits'oomndyo'. 6Quia na tyom'aⁿ naⁿ'ñeeⁿ ñ'eⁿ Jesús ta'x'eena nnoom, jluena: —Ta, ¿aa je' na nntsa' na catsa̱'ntjomndyennda' nn'aⁿ Israel? 7Tsoom nda̱a̱na: —Tsotya̱ya waa najndeii na matseixmaaⁿ na matseijndaa'ñê cwaaⁿ xuee oo ljo' xjeⁿ ntyjeeⁿ na nluii cwii cwii nnom na matseijndaa'ñê. 8Sa̱a̱ quia na jnda̱ jndyo Espíritu Santo naquii' n'om'yo', quia jo' nñequiaaⁿ na nlaxmaⁿ'yo' najndeii na cwiluiiñê. Ndo' nntjei'yuu'ndyo' cantyja 'naⁿ ja naquii' tsjoom Jerusalén, ñ'eⁿ cha'waa ts'o̱ndaa Judea ñ'eⁿ ndyuaa Samaria, ndo' hasta cha'waa nnom tsjoomnancue. 9Jnda̱ na tsoom na luaa' jndoo'cheⁿna tjawaaⁿ. Ndo' jndyo cwii nchquiu, mana seicu'na' na cwinty'iaana jom. 10Nquiee cwinty'iaana jo nandye tsjo̱'luee xjeⁿ na mawjaaⁿ, ndo' mats'iaa jo' teitquioo'ndye we yonom nacañoomna na jeeⁿ canchii' liaa cwee'. 11Jlue naⁿ'ñeeⁿ nda̱a̱na: —'O nn'aⁿ Galilea, ¿chiuu na jeeⁿ cwinty'ia'yo' jo nandye tsjo̱'luee? Jesúsm'aaⁿ' na jnaaⁿ jo nda̱a̱'yo' xjeⁿ cañoom'lueecheⁿ tjaaⁿ. Ndo' cha'xjeⁿ na tjawaaⁿ maluaa' nndyonnaaⁿ'aⁿ. 12Quia jo' ty'elcwee'na Jerusalén na ñet'omna ta na jndyu Olivos. Juu ta'ñeeⁿ tquia m'aaⁿna' ñequio tsjoom Jerusalén cha'na tquia na wanaaⁿ na nntseicaañe ts'aⁿ judío xuee na cwita'jndyeena. 13Jnda̱ na ty'equie'na quii' tsjoom, tquiena yuu waa w'aa. Ty'ewana cuarto nandye w'aa yuu cwic'eeⁿyana. Ndo' ñ'eⁿ Pedro ñequio Jacobo, Juan, Andrés, Felipe, Tomás, Bartolomé, Mateo, Jacobo jnda Alfeo, Simón ts'aⁿ na cwilue nn'aⁿ cananista ndo' ñ'eⁿ Judas tyjee Jacobo. 14Cha'tsondyena ñecwii jla'jomndyena na 'io ndi 'io tyolaneiⁿna nnom Ty'o̱o̱ts'om. Mati jla'jomndye nt'om yolcu, ndo' ñ'eeⁿ ti'ntyjee Jesús ñ'eⁿ tsoñeeⁿ María. 15Cwii xuee'ñeeⁿ teicantyja Pedro quii'ntaaⁿ nn'aⁿ na cwila'yu'. Joo naⁿ'ñeeⁿ cha'na cwii siaⁿnto waljoo' ntquiuundyena. 16Matsoom nda̱a̱na: —'O nn'aⁿya na cwilayu'yo', jndei'na' na seicanda̱a̱'ñena' ñ'oom na seiljeii David cantyja 'naaⁿ' Judas cha'xjeⁿ tso Espíritu Santo nnoom cantyja 'naaⁿ' Judas'ñeeⁿ tsaⁿ na tjaca'mo̱ⁿ Jesús nda̱a̱ nn'aⁿ na t'ue jom. 17Judas'ñeeⁿ tyocañ'eeⁿ ñ'eⁿndyô̱ jâ ndo' ñeseijomñê ts'iaaⁿ na cwilaxmaaⁿyâ. 18Ñequio s'om na tantjoom cantyja natia na s'aaⁿ, tioml'uaaⁿ cwii taⁿ' tyuaa. Jo' jo' tiooñê meintyjee' xqueeⁿ, t'ioo'ñexcweeⁿ. Jlui' cha'tso tsiaⁿ'aⁿ. 19Ndo' cha'tso nn'aⁿ Jerusalén nquiuna na luaa' s'aaⁿ. Quia jo' ñequio ñ'oom na cwila'neiⁿna jla'cajndyuna tyuaa'ñeeⁿ Acéldama. Ñ'oomwaa' matsona' Tyuaa Niom'. 20Ee waa ñ'oom nacjoo' libro Salmos na matsona': Caljo waⁿ'aⁿ na ñeⁿnquiina'. Tinc'om nn'aⁿ juuna'. Mati matsona': Cwiicheⁿ ts'aⁿ coñom ts'iaaⁿ na ñeseixmaaⁿ. 21'Quia jo' cwii ts'aⁿ na maxjeⁿ ñ'eeⁿ ñ'eⁿndyô̱ cha'waati xuee na tyocañ'a̱a̱ⁿyâ ñ'eⁿ nquii Ta Jesús na tjawa tjacueeⁿ tyomanoom naquii' njoom, 22ts'aⁿ na maxjeⁿ ñ'eeⁿ ñ'eⁿndyô̱ cantyjati xuee na teits'oomñe Jesús s'aa Juan hasta xuee quia na tjawaaⁿ. Macaⁿna' na nntseijomñê tsaⁿ'ñeeⁿ ñ'eⁿndyô̱ na nntjei'yuu'ndyô̱ na jnda̱ tando'xco Jesús. 23Quia jo' tyot'mo̱o̱ⁿna we ts'aⁿ, José ñequio Matías. José'ñeeⁿ mati cwila'cajndyuna jom Barsabás, ndo' xqueⁿ xueⁿ'eⁿ Justo. 24Tyolaneiⁿna nnom Ty'o̱o̱ts'om, tyoluena: —'U Ta na mawa'naⁿ' naquii' n'om cha'tsondye nn'aⁿ, ca'mo̱ⁿ' cwaaⁿ cwii na wendye naⁿm'aⁿ' na nncwjii'ndyu' na nntseijomñe ñequio nn'aⁿ na ma'jñoom' ts'iaaⁿ 'naⁿ'. Nntseinoomñe tsaⁿ'ñeeⁿ ts'iaaⁿ na ñeseixmaⁿ Judas na jnda̱ tjei'ñe, ndo' jnda̱ tja yuu tseixmaⁿ na nncjaa cantyja 'naaⁿ' jnaaⁿ'. 26Quia jo' ty'ena x'iaa cha m'mo̱ⁿna' 'ñeeⁿ nleijnoom' ts'iaaⁿ'ñeeⁿ. Ndo' teijnoom' Matías. Jo' chii ty'oomna' jom ts'iaaⁿ cha'xjeⁿ ts'iaaⁿ na m'aⁿ canchoo'cwii apóstoles.
Hechos Array


1Cwilaljeiiyâ ñ'oom na cwilacwano̱o̱ⁿyâ nda̱a̱'yo' cantyja 'naaⁿ' nqueⁿ na maxjeⁿ m'aaⁿ cwitjo̱o̱cheⁿ na jnaⁿ cha'tso. Jnda̱ jndya̱a̱yâ na seineiiⁿ ndo' jnda̱ nty'iaa nda̱a̱yâ jom. Nty'iaayaayâ jom ndo' jnda̱ t'ua̱a̱ ntyja̱a̱yâ lua̱a̱yâ ñ'eⁿñê, nqueⁿ na cwiluiiñê Ñ'oom na mañequiaa na cwitando̱o̱'a. 2Ndo' jom na mañequiaaⁿ na wando' añmaaⁿ' ts'aⁿ, teitquioo'ñê ndo' jnda̱ nty'iaa nda̱a̱yâ jom ndo' cwitjei'yuu'ndyô̱ nda̱a̱'yo' cantyja 'naaⁿ' na matseixmaaⁿ. Cwiñequiaayâ ñ'oom nda̱a̱'yo' na mañequiaaⁿ na ticantycwii na wando' añmaaⁿ' ts'aⁿ. Tyom'aaⁿ ñequio Tsotya̱a̱ya Ty'o̱o̱ts'om ndo' tyjee'cañoom jaa. 3Ndo' cwit'mo̱o̱ⁿyâ nda̱a̱'yo' cantyja 'naaⁿ' na tyonty'iaa nda̱a̱yâ na tyoch'eeⁿ, ñequio ñ'oom na tyoñequiaaⁿ na tyondya̱a̱yâ, cha nnda̱a̱ nla'jomndyo' ñ'eⁿndyô̱ ee juu na cwilajomndyô̱ m'aaⁿna' ñequio Tsotya̱a̱ya Ty'o̱o̱ts'om ndo' ñequio Jnaaⁿ Jesucristo. 4Nc'e na luaa', cwila'ljeiiyâ ñ'oommeiiⁿ cha canda̱a̱' nnc'om'yo' na neiⁿ'yo'. 5Luaa waa ñ'oom na tyonda̱a̱yâ na tyoñequiaa Jesucristo na cwit'mo̱o̱ⁿyâ nda̱a̱'yo', cwiluiiñe Ty'o̱o̱ts'om na xueeñe meiⁿ tjaa'naⁿ na matseixmaaⁿ na jaaⁿ. 6Xeⁿ cwil'uuya na cwilajomndyo̱ ñ'eⁿ Ty'o̱o̱ts'om, ndo' mati cwitsaam'aaⁿya cantyja 'naaⁿ' na jaaⁿñe, cantu cwilana̱a̱ⁿya meiⁿ tic'o̱o̱ⁿya nacje 'naaⁿ' ñ'oom na mayuu'. 7Sa̱a̱ xeⁿ cwiljoo'ndyo̱ nacje 'naaⁿ' na cwiluiiñe naxuee cha'xjeⁿ nqueⁿ cwiluiiñê naxuee, jeeⁿ xcwe cwilajomndyo̱ ñequio nn'aaⁿya na cwila'yu', ndo' juu nioom' Jnaaⁿ Jesucristo matseilju'na' jaa cha'tso jnaⁿ na laxmaaⁿya. 8Sa̱a̱ xeⁿ cwil'uuya na tjaa jnaⁿ laxmaaⁿya, cwinquio̱'nn'aⁿndyo̱ cheⁿncjo̱o̱ya, meiⁿ tilaxmaaⁿya cantyja 'naaⁿ' na mayuu'. 9Xeⁿ cwitjei'yuu'ndyo̱ na laxmaaⁿya jnaⁿ, jom cwiluiiñê na mayoom'm. Mach'eeⁿ na maty'iomyana' na matseit'maⁿ ts'oom jnaaⁿya ndo' na matseiljoom'm jaa cha'tso na laxmaaⁿya na ticaty'iomyana'. 10Sa̱a̱ xeⁿ cwil'uuya na tyool'aaya jnaⁿ, cwil'aaya na ndoo' nquiuya cantuñe Ty'o̱o̱ts'om, meiⁿ tyooñequiaaya na nntsa̱'ntjom ñ'oom'm jaa.
1 Juan 1


1Sa̱a̱ cwii tsaⁿs'a na jndyu Ananías ñequio scoom'm Safira nda̱a̱na cwii tyuaana. 2Ananías'ñeeⁿ seitjo̱o̱ⁿ cantyja na jna̱a̱ⁿ juuna', ndo' mati ntyjii scoom'm na ljo'. Jndyochom meiⁿ ndyee s'om'ñeeⁿ tquiaaⁿ joona' nda̱a̱ apóstoles. 3Quia jo' matso Pedro nnoom: —'U re Ananías, ¿chiuu na tquiaandyu' na seicatoo' Satanás naquii' ts'om' na tsu' cantu nnom Espíritu Santo na seitjo̱o̱' s'om cantyja na jnda̱a̱' tyua'? 4Yocheⁿ na tyoojnda̱a̱' juuna' tseixmaⁿna' cwenta'. Ndo' mati meiiⁿ na jnda̱ jnda̱a̱' juuna' wanaaⁿ na nntsa' yuu na l'ue ts'om' ñequio s'om'ñeeⁿ. 'U je' ¿chiuu na luaa' seitiuu' naquii' ts'om'? Ee nchii nda̱a̱ nn'aⁿ sa' cantu, nnom nquii Ty'o̱o̱ts'om waa jnaⁿ'. 5Jnda̱ na jndii Ananías ñ'oommeiⁿ' cwe' tiooñetoom na ts'oo jom. Quia jo' cha'tsondye nn'aⁿ na nquiuna na luaa' tuii, jeeⁿ ndya' nioom tyuena. 6Teicantyja naⁿnom na titquiendye. Jla'tyjoondyena liaa jom. Jnda̱ chii tjeii'na jom, mana ty'ecat'iuuna jom. 7Jnda̱ teinom cha'na ndyee hora na tuii na ljo' ndo' tyjee' scuu' Ananías. Meiⁿchjoo ticaljeiiⁿ aa waa ljo' tuii. 8Quia jo' Pedro matsoom nnom tsaⁿ'ñeeⁿ: —Catsu' no̱o̱ⁿ, ¿aa mayuu' na laa'ti'ndyo nda̱a̱'yo' tyuaa'yo'? Ndo' matso tsaⁿ'ñeeⁿ nnoom: —Mayuu' na laa'ti'. 9Matso Pedro nnoom: —Chiuu na jla'tjom'yo' ñ'oom na tquio'nn'aⁿ'yo' Espíritu na cwiluiiñe Ty'o̱o̱ts'om. Aa ndi', je' cwiquie nn'aⁿ na ty'ecat'iuu sa'. Mati 'u maje'ndyo nnc'oocat'iuuna 'u. 10Mantyjacheⁿ cwe' tiooñetoom jo nc'ee Pedro, mana tueeⁿ'eⁿ. Quia na ty'equie' naⁿnom na titquiendye jliuna na jnda̱ tueeⁿ'eⁿ. Mati tjeii'na jom, ty'ecat'iuuna jom nacañoom' saaⁿ'aⁿ. 11Quia jo', tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, jeeⁿ t'maⁿ seicaty'uena' ndo' mati nt'omcheⁿ nn'aⁿ na tyondye na luaa' tuii. 12Nn'aⁿ na cwiluiindyena apóstoles jndye nnom 'naaⁿ l'ana ñequio ts'iaaⁿ t'maⁿ na xonda̱a̱ nluii na cwe' najndeii nquii ts'aⁿ. Ndo' cha'tsondye nn'aⁿ na jnda̱ cwila'yu' tjoom' t'maⁿna na tyotjomndyena wats'om t'maⁿ na jndyu leiroo'na' Salomón. 13Sa̱a̱ nt'omcheⁿ nn'aⁿ nquiaana na nla'jomndyena, meiiⁿ na ljo' tyotjeii'yana nn'aⁿ na cwila'yu'. 14Ndo' tjawijndyendyeti nn'aⁿ na tyola'yu' ñequio Ta Jesús, naⁿnom ndo' naⁿlcu. 15Tyotsa̱'na nn'aⁿwii ndyuee nantaa, cjoo' nduu ndo' cjoo' luee, cha quia na wjaawinom Pedro nnquioo ncwaaⁿ'aⁿ nacjoo cwantindye joona cha nn'maaⁿna. 16Mati nn'aⁿ na m'aⁿ njoom na nndyoo' Jerusalén tquiochona nn'aⁿwii ñ'eⁿ nn'aⁿ na tyoleichuu jndyetia. Ndo' cha'tsondye naⁿ'ñeeⁿ n'maaⁿna. 17Quia jo' tyee na cwiluiitquieñe ñequio tmaaⁿ' nn'aⁿ judíos na ñ'eeⁿ ñ'eⁿñê na jndyu saduceos, jlawendyena nacjoo apóstoles ee jeeⁿ lioona naⁿ'ñeeⁿ. 18Jo' chii t'uena naⁿ'ñeeⁿ. Tioomna joo w'aancjo. 19Sa̱a̱ teijaaⁿ tyjee' cwii ángel cwentaa' Ta Ty'o̱o̱ts'om. Seicanaaⁿñê ndyueel'a w'aancjo. Tjeiiⁿ'eⁿ naⁿ'ñeeⁿ ch'eⁿ. 20Matsoom nda̱a̱na: —Catsa'yo' wats'om t'maⁿ. Calaneiⁿ'yo' nda̱a̱ nn'aⁿ ñ'oomwaa' cantyja 'naaⁿ' na nncwando' añmaaⁿ' ts'aⁿ. 21Jnda̱ na jndyena ñ'oomwaa' ty'ena. Ndo' cwitsjoom ty'equie'na wats'om t'maⁿ. Tyot'mo̱o̱ⁿna nda̱a̱ nn'aⁿ. Quia jo' tyee na cwiluiitquieñe ñequio nn'aⁿ na ñ'eeⁿ ñ'eⁿñê, jnda̱ na tjomndyena ñequio cha'tsondye nn'aⁿ na cwiluiindye naⁿmaⁿn'iaaⁿ nda̱a̱ nn'aⁿ Israel, sa̱'ntjomna na cjaacandyoo'ndye apóstoles na tioomna w'aancjo. 22Sa̱a̱ quia na jnda̱ tquie sondaro 'ndyoots'a w'aancjo jliuna na tac'om naⁿ'ñeeⁿ jo' jo'. Jo' chii ty'elcwee'na. Ty'ela'candiina na tac'om naⁿ'ñeeⁿ. 23Jluena: —Quia na squia̱a̱yâ 'ndyoots'a w'aancjo tyeⁿ ta̱'na' ndo' m'aⁿ sondaro na cwil'a cwenta, sa̱a̱ quia na jla'canaaⁿndyô̱ jo' jliuuyâ tjaa'ñeeⁿ c'oom. 24Ndo' tyee na cwiluiitquieñe ñequio ts'aⁿ na matsa̱'ntjom nn'aⁿ na cwil'a cwenta wats'om t'maⁿ ñequio nt'omcheⁿ ntyee na cwiluiitquiendye, quia na jndyena na luaa', tyom'aaⁿ' n'omna chiuu ya nluii cha nleicheⁿ ñ'oomwaa'. 25Ndo' mañejuu xjeⁿ'ñeeⁿ tyjee'cañoom cwii ts'aⁿ, seicandii joona, matso: —Nn'aⁿ na tiom'yo' w'aancjo, naquii' wats'om t'maⁿ meintyjee'na je'. Cwit'mo̱o̱ⁿna nda̱a̱ nn'aⁿ. 26Quia jo' ts'aⁿ na matsa̱'ntjom tjaaⁿ ñ'eⁿ nn'aⁿ 'naaⁿ'aⁿ. Ty'ecachona naⁿ'ñeeⁿ sa̱a̱ nchii ñequio na jndei'na' ee nquiaana xeⁿ nn'aⁿ na cwindye ñ'oom'ñeeⁿ njñom ljo̱' joona. 27Ndo' quia na jnda̱ tquiennda'na yuu cwitjomndye naⁿman'iaaⁿ, tquiana cwenta pra̱so nda̱a̱ naⁿ'ñeeⁿ. Ndo' tyee na cwiluiitquieñe, seilcwii'ñê nda̱a̱ pra̱so'ñeeⁿ. 28Matsoom: —Mandye'yo' na tyol'uuyâ nda̱a̱'yo' ñequio ñ'oom na jndei'na' na tant'mo̱ⁿ'yo' ñ'oom cantyja 'naaⁿ' Jesús. Sa̱a̱ 'o je' cha'waa naquii' Jerusalén jnda̱ manquiu nn'aⁿ ñ'oom na cwit'mo̱ⁿ'yo' nda̱a̱na. Mati cwindu'yo' na jâ cho̱o̱yâ jnaⁿ na tue' Jesús. 29Quia jo' Pedro ñequio nt'omcheⁿ apóstoles, t'o̱o̱na, jluena: —Jndei'tina' na calacanda̱a̱yâ ñ'oom na matso Ty'o̱o̱ts'om nchiiti ñ'oom na cwilue nn'aⁿ. 30Manqueⁿ na tyola't'maaⁿ'ndye welooya na ñet'om teiyo, tquiaaⁿ na wando'xco Jesús na jla'cue'yo' na ty'iom'yo' nacjoo' ts'oom'naaⁿ. 31Seit'maaⁿ'ñê juu. Tqueeⁿ juu ntyjaa' ts'o̱o̱ⁿ ntyjaya. Tqueeⁿ juu na cwiluiit'maaⁿñe ndo' na macwji'n'maaⁿñe nn'aⁿ cha calcwe' n'om nn'aⁿ Israel ndo' na nntseit'maⁿ ts'om jnaaⁿna. 32Jâ cwitjei'yuu'ndyô̱ cantyja 'naaⁿ ñ'oommeiiⁿ, ndo' majo'ti mach'ee Espíritu Santo, nquii na mañequiaa Ty'o̱o̱ts'om naquii' n'om nn'aⁿ na cwila'canda̱ ñ'oom na matsoom. 33Jnda̱ na jndye naⁿmaⁿn'iaaⁿ ñ'oommeiⁿ' jeeⁿ ndya' lioona hasta ñe'cala'cwjeena naⁿ'ñeeⁿ. 34Sa̱a̱ teicantyja cwiindye joona, ts'aⁿ na jndyu Gamaliel. Jom ts'aⁿ tmaaⁿ' fariseos ndo' ma'mo̱o̱ⁿ chiuu matsa̱'ntjom ljeii na tqueⁿ Moisés, cha'tsondye nn'aⁿ ya ñ'oom nquiuna cantyja 'naaⁿ'aⁿ. Teintyjeeⁿ'eⁿ ndo' sa̱'ntjoom na calui'ya apóstoles ch'eⁿ chjoowi' taⁿ'ndyo. 35Tsoom nda̱a̱ nc'iaaⁿ'aⁿ: —'O ntyja̱ño̱ⁿ nn'aⁿ Israel, cal'a'yo' cwenta ljo' na cwilatiuu'yo' na ñe'cal'a'yo' ñ'eⁿ naⁿnomm'aⁿ'. 36Ee cjañjoom' n'om'yo' jaach'eeti xuee tyom'aaⁿ Teudas. Tyotsoom na jom ts'aⁿ na t'maⁿ cwiluiiñe, ndo' cha'na ñequiee siaⁿnto naⁿnom jla'jomndyena ñ'eⁿñê. Sa̱a̱ jla'cuee' nn'aⁿ jom, ndo' cha'tsondye nn'aⁿ na jla'jomndye ñ'eⁿñê t'oom'ndyena. Mana ntycwii cantyja 'naaⁿ'aⁿ. 37Jnda̱ teinom na ljo', xcwe na cwiwiljeiixco ncuee nn'aⁿ, mati seis'añe Judas ts'aⁿ Galileo. Ndo' jndye nn'aⁿ jla'jomndyena ñ'eⁿñê. Sa̱a̱ mati jla'cuee' nn'aⁿ jom, ndo' cha'tsondye nn'aⁿ na tyola'jomndye ñ'eⁿñê majo'ti t'oom'ndyena. 38Jo' chii matseijndo̱'a n'om'yo', ca'ndye'yo' ti'm'aⁿ'. Cajndoo' nquieena, ee xeⁿ ñ'oommeiⁿ' ñequio ts'iaaⁿmeiⁿ' cwila'xmaⁿna' cwe' ts'iaaⁿ 'naaⁿ nn'aⁿ quia jo' nncjaandyue cheⁿnquieena'. 39Sa̱a̱ xeⁿ cwila'xmaⁿna' ts'iaaⁿ 'naaⁿ' Ty'o̱o̱ts'om, quia jo' tijoom canda̱a̱ na nlatyui'yo' joona'. Nleitquioo'to na cwitsa'yo' nacjoo' Ty'o̱o̱ts'om. 40Ndo' jla'jomndye nc'iaa' Gamaliel ñ'oom na tsoom nda̱a̱na. Jo' chii tqueeⁿ'nnda'na apóstoles. Cwe' tyotjaa'na naⁿ'ñeeⁿ. Ndo' ñequio na jndei'na' tyoluena na tant'mo̱o̱ⁿ naⁿ'ñeeⁿ ñ'oom ñequio xuee' Jesús. Jnda̱ chii jñoomna naⁿ'ñeeⁿ. 41Ndo' naⁿ'ñeeⁿ je', jlui'na quii'ntaaⁿ naⁿmaⁿn'iaaⁿ ñequio na neiiⁿna na tquiaa Ty'o̱o̱ts'om na cwila'xmaⁿna na co'wi'na' joona nc'e na cwitjei'yuu'ndyena ñ'oom ñequio xuee' Jesús. 42Ndo' 'io ndi 'io tîc'oomeintyjee'na na tyot'mo̱o̱ⁿna naquii' wats'om t'maⁿ ndo' mati l'aa nn'aⁿ. Tyot'mo̱o̱ⁿna ndo' tyola'neiⁿna ñ'oom cantyja 'naaⁿ' Jesús na cwiluiiñe Cristo.
Hechos 5


1Matso Jesús: —Ñ'oommeiⁿ' jnda̱ seina̱ⁿ cantyja 'naⁿya nda̱a̱'yo' cha tintseiquiaana' 'o. 2Ee nntjeii' nn'aⁿ judíos 'o naquii' lan'om 'naaⁿna. Ndo' manncue'ntyjo̱ xjeⁿ na meiⁿquiandyo ts'aⁿ na nntseicuee' cwii 'o nntseitiuutoom na mandi'ntjoom nnom Ty'o̱o̱ts'om na ljo' nnts'aaⁿ. 3Nmeiiⁿ' nl'ana cwe' nc'e tîcala'no̱ⁿ'na cantyja 'naaⁿ' Tsotya̱, meiⁿ cantyja 'naⁿ ja. 4Sa̱a̱ jnda̱ tsjo̱o̱ya ñ'oommeiⁿ' nda̱a̱'yo' cha quia na nncue'ntyjo̱ xjeⁿ'ñeeⁿ nncjaañjoom' n'om'yo' ñ'oom na jnda̱ tsjo̱o̱ nda̱a̱'yo'. 'Tîcatsjo̱o̱ ñ'oommeiⁿ' nda̱a̱'yo' quia na to̱'jndya̱a̱ ts'iaaⁿ na maleiñ'o̱ⁿya nc'e m'aaⁿya ñ'eⁿndyo'. 5Sa̱a̱ je' majo̱lcwa̱'a na m'aaⁿ nqueⁿ na jñoom ja quii'ntaaⁿ'yo', ndo' meiⁿcwii 'o tyoowaxe' no̱o̱ⁿ yuu jo̱. 6Sa̱a̱ cwe' ee na tsjo̱o̱ ñ'oommeiⁿ' nda̱a̱'yo', jo' na jeeⁿ ndya' chjoo' n'om'yo'. 7Sa̱a̱ ñ'oom na mayuu' matsjo̱o̱ya nda̱a̱'yo', maxjeⁿ nnteijndeiitina' 'o xeⁿ jo̱ya. Ee xeⁿ ticjo̱, nqueⁿ na nnteijneiⁿ 'o ndo' na nñequiaaⁿ na t'maⁿ n'om'yo' tixocwjee'cañoom 'o. Ndo' na nncjo̱, njño̱o̱ⁿya jom na nñoom na m'aⁿ'yo'. 8Ee quia na jnda̱ tyjee'cañoom, nnts'aaⁿ na nlco'tiana' nquiu nn'aⁿ na la'xmaⁿna jnaⁿ ndo' na cala'no̱ⁿ'na na c'omna cantyja na maty'iomyana' ndo' na nncu'xeⁿ Ty'o̱o̱ts'om joona. 9M'mo̱o̱ⁿ na la'xmaⁿ nn'aⁿ jnaⁿ cwe' nc'e na tiñe'cala'yu'na ñ'eⁿndyo̱. 10Ndo' m'mo̱o̱ⁿ chiuu waa na maty'iomyana' na c'omna nc'e jo̱ na m'aaⁿ Tsotya̱ ndo' taxocanty'iaatina ja. 11M'mo̱o̱ⁿ chiuu na nncu'xeⁿ Ty'o̱o̱ts'om nn'aⁿ ee na jnda̱ tu'xeⁿñe nquii na cwiluiitquieñe tsjoomnancuewaañe. 12'Ndo' niom jndye nt'omcheⁿ ñ'oom na macaⁿna' na catsjo̱o̱ya nda̱a̱'yo', sa̱a̱ tileicala'no̱ⁿ'yo' joo ñ'oom'ñeeⁿ je'. 13Sa̱a̱ quia na nncwjee'cañoom juu Espíritu na cwiluiiñe na mayuu', juu nncjaa'mo̱ⁿ nda̱a̱'yo' cha'tso ñ'oom na mayuu' ee nchii nntseineiⁿ cantyja 'naaⁿ' nquii, nntseineiⁿ ticwii cwii ñ'oom na mandii na matseineiⁿ Ty'o̱o̱ts'om. Ndo' m'mo̱ⁿ nda̱a̱'yo' 'naⁿ na quia nluii. 14Juu nntseit'maaⁿ'ñe ja, ee nnco'ñom cha'tso ñ'oom na ñe'catseicandiiya 'o, ndo' m'mo̱ⁿ joona' nda̱a̱'yo'. 15Cha'tso na matseixmaⁿ cwentaa' Tsotya̱ya macwentaya joona'. Cwe' nc'e jo' na tsjo̱o̱ na nnco'ñom juu Espíritu cha'tso ñ'oom na ñe'catseicandiiya 'o ndo' m'mo̱ⁿ joona' nda̱a̱'yo'. 16'Chjootindyo cwii ñ'a̱ⁿtya̱ ñ'eⁿndyo', ndo' jnda̱ jo' taxocanty'ia'yo' ja. Ndo' nda̱nquia chjootindyo cwii nnty'ia'ti'yo' ja, cwe' nc'e nncjo̱ na m'aaⁿ Tsotya̱. 17Jnda̱ tsoom ñ'oommeiⁿ' cwantindyô̱ jâ nn'aⁿ na cwila'jomndyô̱ ñ'eⁿñê ts'iaaⁿ na mach'eeⁿ l'uuyâ nda̱a̱ ntyja̱a̱yâ: —¿Chiuu ñeca'mo̱ⁿ ñ'oomwaa' na matseineiiⁿ nda̱a̱yâ, na chjootindyo cwii ñ'eⁿtyeeⁿ ñ'eⁿndyo̱, ndo' xeⁿ jnda̱cheⁿ taxocanty'iaa'ya jom, ndo' nda̱nquia jo' chjootindyo cwii nnty'iannda'a jom? Ndo' na tsoom cwe' nc'e na wjaⁿ na m'aaⁿ Tsotyeeⁿ. 18L'uutya̱a̱yâ: —Juu ñ'oomwaa' na chjootindyo na tsoom, ¿ljo' ñe'ca'mo̱ⁿna'? Ticala'no̱o̱ⁿ'â ñ'oom na matseineiiⁿ. 19Ndo' sei'no̱ⁿ' Jesús na ñe'cata'x'eendyo̱tya̱a̱yâ ñ'oomwaa' nnoom. Quia jo' matsoom nda̱a̱yâ: —¿Aa cwita'xe'yo' nda̱a̱ ntyjee'yo' cantyja ñ'oommeiⁿ' na matsjo̱o̱ na chjootindyo meiⁿ taxocanty'ia'yo' ja, ndo' nda̱nquiacheⁿ na chjootindyo quia jo' nnty'ia'nnda'yo' ja? 20Ñ'oom na mayuu'cheⁿ matsjo̱o̱ya nda̱a̱'yo', joo nn'aⁿ na m'aⁿ cantyja 'naaⁿ' tsjoomnancue, ñequio na neiiⁿna nnty'iaana ljo' nntjo̱ⁿ. 'Naⁿ na nntjo̱ⁿ nnts'aana' na 'o nntyuee'yo' na matseichjoo'na' n'om'yo', sa̱a̱ juu na chjoo' n'om'yo', xeⁿ jnda̱cheⁿ nntseicwaqueⁿna' na nnc'oom'yo' na neiⁿ'yo'. 21Manquiu'yo' cwii yuscu quia manntseincuii, maquiina' juu, cwe' ee jnda̱ tue'ntyjo̱ xjeⁿ na nntseincuii. Sa̱a̱ quia na jnda̱ tuiiñe yu'ndaa, cwitsuu' ts'oom na tquiina' jom, ee m'aaⁿ na neiiⁿ'eⁿ na jnda̱ tuiiñe yu'ndaa. 22Maluaa' matseijomna' 'o. Je' m'aⁿ'yo' na chjoo' n'om'yo', sa̱a̱ quia na nnty'iannda'a 'o, quia ljo'cheⁿ nñequiaana' na neiⁿ'yo'. Ndo' xjeⁿ'ñeeⁿ meiⁿcwii ts'aⁿ xocanda̱a̱ nncwji' na neiⁿ'yo'. 23'Juu xuee'ñeeⁿ, taxocaⁿna' na nnta'xe'ti'yo' ñ'oom no̱o̱ⁿ. Ñ'oom na mayuu'cheⁿ matsjo̱o̱ nda̱a̱'yo', cha'tso na ntaⁿ'yo' nnom Tsotya̱ya cha catseit'maaⁿ'ñena' ja, jo' nñequiaaⁿ na nnda'yo'. 24Hasta xjeⁿ je'cheⁿ tyoocaⁿna' na candu'yo' na catseit'maaⁿ'ñena' ja joo ñ'oom na nntaⁿ'yo' nnoom. Sa̱a̱ je' cal'a'yo' na ljo' quia jo' nnto'ñoom'yo' ñ'oom na cwilaty'oondyo', cha nñequiaana' na canda̱a̱'ya na neiⁿ'yo'. 25'Jnda̱ seina̱ⁿ ñ'oommeiⁿ' nda̱a̱'yo' na cwe' tjañoom'. Sa̱a̱ manncue'ntyjo̱ xjeⁿ na taxocatseina̱ⁿ nda̱a̱'yo' ñ'oom na cwe' wjaañoom', ee nntseina̱ⁿ nda̱a̱'yo' ñ'oom na ndyeyu cantyja 'naaⁿ' Tsotya̱. 26Ndo' juu xjeⁿ'ñeeⁿ, nntaⁿ'yo' nnoom ñequio xueya cha catseit'maaⁿ'ñena' ja. Ndo' quia ljo'cheⁿ meiⁿ taxocaⁿna' na nntseity'oondyo̱ nnom jom na nñequiaaⁿ ñ'oom na cwitaⁿ'yo', 27ee manquiiti Tsotya̱ya m'aaⁿ na candya' ts'oom 'o, nc'e na jnda nquiu'yo' ja ndo' jnda̱ macwilayu'yo' na jnaaⁿya na m'aaⁿ. 28Ja jnaaⁿya na m'aaⁿ, tyja̱'caño̱o̱ⁿya tsjoomnancuewaa. Ndo' je' je' ma'ndiya juuna' na manncjo̱lcwa̱'a na m'aaⁿ. 29Quia jo' jâ nn'aⁿ na cwilajomndyô̱ ñ'eⁿñê l'uuyâ: —Je' ndyeyu matsei'neiⁿ', nchii cwe' ñ'oom na wjaañoom'. 30Je' macwila'no̱o̱ⁿ'â na 'u cha'tso ntyji' meiⁿ ticaⁿna' na nnta'x'a̱a̱tya̱a̱yâ njom'. Jo' chii cwilayuu'â na mayuu' na jnaⁿ' na m'aaⁿ Ty'o̱o̱ts'om. 31T'o̱ Jesús nda̱a̱yâ, matsoom: —Je' cwila'tiuu'yo' na cwilayu'yo'. 32Sa̱a̱ manncue'ntyjo̱ xjeⁿ, ndo' je' cwiwe'ntyjo̱na' na nnt'oom'ndyo'. Cwii ndo' cwiindyo' nntsa'yo' na waa w'a'yo' ndo' n'ndye'yo' ja na ñenco̱. Sa̱a̱ tiñenco̱ m'aaⁿya, ee nquii Tsotya̱ya m'aaⁿñê ñ'eⁿndyo̱. 33Jnda̱ seina̱ⁿya ñ'oommeiⁿ' nda̱a̱'yo' cha cantyja na cwilajomndyo' ñ'eⁿndyo̱ meiⁿcwii ñomtiuu tanc'oom. Ñequii' nawi' nntjom'yo' na m'aⁿ'yo' tsjoomnancue, sa̱a̱ c'om't'maaⁿ'ndyo' n'om'yo', ee jnda̱ jnaⁿndyo̱ ñequio juu na matseixmaⁿ tsjoomnancue.
Juan 16


1Je' jnda̱ ndyee ndii' na majo̱cando̱o̱'a 'o. Ñ'oom' Ty'o̱o̱ts'om na teiljeii matsona' quia na m'aⁿ we ndyee nn'aⁿ na manquiujndaa'ndye cwii nnom na matsei'tjo̱o̱ñe ts'aⁿ, maxjeⁿ nnt'uiityeⁿna' tsaⁿ'ñeeⁿ. 2Quia na ñet'o̱o̱ⁿya ñ'eⁿndyo' na jnda̱ we tsjo̱o̱ya na xoc'o̱o̱ⁿya na t'maⁿ ts'o̱o̱ⁿya ñequio nn'aⁿ na ndicwaⁿ cwila'tjo̱o̱ndye. Je' cwitjo̱o̱cheⁿ na nncua̱nnda'a na m'aⁿ'yo', mañejuu ñ'oom'ñeeⁿ matsjo̱o̱ tixoc'o̱o̱ⁿ na t'maⁿ ts'o̱o̱ⁿ ñequio naⁿ'ñeeⁿ, 3ee 'o cwil'ue'yo' cwii na ma'mo̱ⁿna' quia matseina̱ⁿya nda̱a̱'yo', matseineiⁿ nquii Cristo. Ee quii'ntaaⁿ'yo' nchii cwiluiiñê na tijneiⁿ na nnt'ueiiⁿ 'o. Nqueⁿ waa najneiⁿ quii'ntaaⁿ'yo'. 4Ñ'oom na mayuu' na ty'ioom nn'aⁿ jom ts'oom'naaⁿ cha'cwijom ts'aⁿ na tijndeii matseixmaⁿ, sa̱a̱ wanoom'm nc'e najndeii na cwiluiiñe Ty'o̱o̱ts'om, ndo' mati jâ na cwilajomndyô̱ cantyja na tijndeii ñeseixmaaⁿ, cha nc'e jo', mati nntando̱o̱'â ñ'eⁿñê nc'e najndeii na matseixmaⁿ Ty'o̱o̱ts'om cha nnteijndeiina' 'o. 5Catjei' cheⁿncjo'yo' cwenta aa xcwee' n'om'yo' jo nnom Ty'o̱o̱ts'om, cha nleitquioo' ¿aa cwila'yu'ya n'om'yo' ñ'eⁿñê? Queⁿ'ya'yo' cwenta cantyja 'naaⁿ'yo'. Xeⁿ leiqueⁿ'yo' cwenta na m'aaⁿ Jesucristo quii' n'om'yo' quia jo' ¿aa chii ma'mo̱ⁿna' na cwiluiindyo' nn'aⁿ na cwe' cwila'yu'to? 6Sa̱a̱ ntyjaa'ya cwii ts'o̱o̱ⁿya na nla'no̱ⁿ'yo' na jâ nchii cwila'xmaaⁿyâ nn'aⁿ na cwe' cwila'yu'to. 7Cwitaaⁿyâ nnom Ty'o̱o̱ts'om na til'a'yo' 'naⁿ natia, nchii cwil'uuyâ naljo' cha nleitquioo' na jâ jlui'yaayâ jo', cwil'uuyâ cha nl'a'yo' 'naⁿ na maty'iomyana'. Tints'aa meiiⁿ 'o cwitjei'yo' cwenta na tixcwe cwil'aayâ. 8Ee xocanda̱a̱ nntsaayâ nacjoo' ñ'oom na cwiluiiñena' na mayuu'. Ñequii'cheⁿ cwilajomndyô̱ cantyja 'naaⁿ' juuna'. 9M'aaⁿyâ na neiiⁿyâ quia na laxmaaⁿyâ na tijnda̱a̱yâ cha na m'mo̱ⁿna' na 'o laxmaⁿ'yo' na jnda̱'yo' cantyja 'naaⁿ' Cristo. Ñecwitco cwitaaⁿyâ na nlaxmaⁿ'yo' na canda̱a̱'ndyo' jo nnom Ty'o̱o̱ts'om. 10Waa najndeii na matseixmaⁿ Cristo na juu jo' mañequiaaⁿ na matseixmaⁿya cha cateijndeiina' 'o na nntsanajnda̱'yo' cantyja 'naaⁿ'aⁿ, nchii cha na catseityuii'na' na cwiluiindyo' cwentaaⁿ'aⁿ. Matseiljeiya cartawaañe na nnto'ñoom'yo' cha quia na jnda̱ tua̱ya quii'ntaaⁿ'yo', meiⁿ ticaⁿna' na nleil'uee'ndyo̱ najndeii na matseixmaⁿya na cat'uiina' 'o. 11Ñ'oom na macanda̱, 'o nn'aⁿya, c'om'yo' na neiⁿ'yo'. Calajnda̱'yo' na nla'xmaⁿ'yo' na canda̱a̱'ndyo' jo nnom Ty'o̱o̱ts'om. Quia'yo' na t'maⁿ n'om nc'iaa'yo'. C'om'yo' na ya nn'aⁿndyo' ñequio joona na tjaa'naⁿ tia' cacho'yo' ñ'eⁿndyena. Quia jo' nquii Ty'o̱o̱ts'om na m'aaⁿ na candya' ts'oom jaa ndo' na mañequiaaⁿ na tjaa ñomtiuu c'o̱o̱ⁿya jo nnoom, nnc'oomñê ñ'eⁿndyo'. 12Cwii cwii x'iaa'yo' na matseiyu' cataⁿ'yo' ts'o̱o̱ⁿ na cwiñequia'yo' na xmaⁿñê nc'e na jnda nquiu'yo' jom. 13Cha'tsondye nn'aⁿ na m'aⁿ ñjaaⁿ na la'xmaⁿ cwentaa' Ty'o̱o̱ts'om cwila'cwanomna na xmaⁿndyo' 'o. 14Juu naya na matseixmaⁿ Ta Jesucristo, ñequio juu na m'aaⁿ Ty'o̱o̱ts'om na candya' ts'oom jaa, ñequio nquii Espíritu Santo na m'aaⁿ naquii' n'o̱o̱ⁿya, ñequii'cheⁿ cala'xmaⁿ'yo' cha'tso nmeiⁿ'. Amén.
2 Corintios 13


1Seineiⁿti Jesús ñ'oom tjañoom', tsoom: —Juu na matsa̱'ntjom Ty'o̱o̱ts'om cañoom'luee, matseijomna' juuna' cha'na cwii patrom na waa ntjoom'. Cwitsjoom tjacal'ue patrom'ñeeⁿ naⁿntjom na nnc'ooquie' ts'iaaⁿ 'naaⁿ'aⁿ. 2T'maⁿna ñ'eⁿ naⁿntjom 'naaⁿ'aⁿ na nnto'ñoomna cwii denario na cwii xuee cha'xjeⁿ cwita'ntjom nn'aⁿ. Jnda̱ chii jñoom joona na waa ntjoom'm. 3Cha'na ñjeeⁿ na cwitsjoom tjaaⁿ xcwe quii' tsjoom, jo' jo' ljeiiⁿ nt'omcheⁿ nn'aⁿ na cwe' mandi'. 4Tsoom nda̱a̱na: "Cwa catsa'yo' na waa ntjom 'naⁿya na nl'a'yo' ts'iaaⁿ. Ja nntioml'uaya 'o cha'xjeⁿ na matsona'." Mana ty'e naⁿ'ñeeⁿ. 5Cha'na quiajmeiⁿ' matjannda' patrom'ñeeⁿ quii' tsjoom. Ljeiiⁿ nt'omcheⁿ naⁿntjom. Ndo' majo'ti s'aaⁿ cha'na ndyee na matmaaⁿ. 6Manncuee' na 'om na matmaaⁿ, tjannaaⁿ'aⁿ quii' tsjoom. Mañoomcheⁿ na ljeiiⁿ na cwe' m'aⁿcheⁿ. Tsoom nda̱a̱na: "¿Chiuu na meiiⁿchaa' xuee ñjaaⁿ m'aⁿ'yo' na tjaa ts'iaaⁿ cwil'a'yo'?" 7Jluena nnoom: "Mayuu', ee tjaa 'ñeeⁿ cotsa̱'ntjom jâ." Tsoom nda̱a̱na: "Cwa catsa'yo', nl'a'yo' ts'iaaⁿ 'naⁿya na waa ntjoomya. Ja nntioml'uaya 'o cha'xjeⁿ na matsona'." Ndo' mati ty'e naⁿ'ñeeⁿ. 8Quia na jnda̱ tmaaⁿncue tso patrom nnom moso tquiee 'naaⁿ'aⁿ: "Cwaⁿ' naⁿntjomm'aⁿ' ndo' catiom'l'ua' joona. Cato̱'jndyee' ñequio joo nn'aⁿ na ty'equie' na macanda̱. Tcuu cjaana' hasta nncuee'cañoomna' nn'aⁿ na ty'equie'jndyee." 9Quia jo' tquiontyjaa' nn'aⁿ na ty'equie' ts'iaaⁿ cha'na 'om na matmaaⁿ. Ticwii cwii joona to'ñoomna cwii denario cha'xjeⁿ na nncwantjom ts'aⁿ na cwii xuee. 10Ndo' quia tuee'cañoomna' nn'aⁿ na ty'equie'jndyee ts'iaaⁿ, jla'tiuuna na joona jndyeti nnta'ntjomna. Sa̱a̱ mati ticwiindye joona to'ñoomna cwii denario. 11Jnda̱ na to'ñoomna s'om'ñeeⁿ to̱'na na tyola'ncjoo'ndyena nacjoo' patrom 'naaⁿna. 12Jluena: "Joo naⁿm'aⁿ' na ty'equie'na ts'iaaⁿ na macanda̱, ñecwii hora l'ana ts'iaaⁿ, sa̱a̱ 'u ñe'cwii xjeⁿ mache' ñ'eⁿndye joona cha'xjeⁿ ñ'eⁿndyô̱ jâ. Ndo' jâ tyolajnda̱a̱yâ meiiⁿchaa' xuee, tyolaquii n'o̱o̱ⁿyâ meiiⁿ jeeⁿ jmeiⁿ' nquiuuyâ." 13T'o̱ patrom nnom cwii joo naⁿ'ñeeⁿ, tsoom: "'U re, tjaa'naⁿ na seitjo̱o̱ndyo̱ njom'. ¿Aa nchii t'maaⁿya ñ'eⁿndyu' na cwii denario nncwantjom' cha'xjeⁿ quita'ntjom nn'aⁿ? 14Co'ñom' s'om 'naⁿ', cja'to' wa'. Nnco̱ ntyjii xeⁿ ljo'yu nntioml'uaya 'u ñequio cwiicheⁿ tsaⁿm'aaⁿ' na teinioom' tjaquiee' ts'iaaⁿ. 15¿Aa ticatseitiuu' na wanaaⁿ na nnts'aa cha'xjeⁿ na l'ue ts'o̱o̱ⁿ ñequio s'om 'naⁿya? ¿Aa matsei'candya' ts'om' s'om na ja titseintycwi'a?" 16Jo' chii luaa ñe'ca'mo̱ⁿ ñ'oom tjañoom'waa'. Nn'aⁿ na ticala'tiuu na t'maⁿ cwiluiindye ljo'yu nntseit'maaⁿ'ñe Ty'o̱o̱ts'om joona cha'xjeⁿ matseit'maaⁿ'ñê nt'omcheⁿ. Ndo' nn'aⁿ na cwila'tiuu nquiee na t'maⁿ cwiluiindye, quia nleitquioo' na ljo'yu la'xmaⁿna jo nnom Ty'o̱o̱ts'om ñequio meiⁿnquia nn'aⁿ. 17Yocheⁿ na njom Jesús nato na wjaⁿ Jerusalén, tjachom jâ na canchoo'wendyô̱ cwii ntyja na ñencjo̱o̱yâ. Tsoom nda̱a̱yâ: 18—Queⁿ'yo' cwenta, je' tsawaaya Jerusalén. Ndo' ja na cwiluiindyo̱ ts'aⁿ na jnaⁿ cañoom'luee, jo' jo' nñequiaa ts'aⁿ cwenta ja luee ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés. Naⁿ'ñeeⁿ nl'ana na nnt'uiityeⁿna' ja na nnc'io̱. 19Nñe'quiana cwenta ja luee nn'aⁿ na nchii judíos na nla'jnaaⁿ' naⁿ'ñeeⁿ ja. Nntjaa'na ja ndo' nnty'ioomna ja ts'oom'naaⁿ na nnc'io̱, sa̱a̱ xuee jnda̱ ndyee nncwando̱'xco̱. 20Scuu' Zebedeo ñequio ntseinaaⁿ Jacobo ñ'eⁿ Juan tquiola'candyoo'ndyena na m'aaⁿ Jesús. Tcoom'm xtyeeⁿ jo nnom na tcaaⁿ cwii naya. 21Tso Jesús nnoom: —¿Ljo' l'ue ts'om'? T'o̱ yuscu'ñeeⁿ nnom, tsoom: —Quia na nncue'ntyjo̱ na nntsa̱'ntjom', quiaa' ñ'om' na we ntseindaaya nmeiiⁿ nluiit'maⁿndyena ñ'eⁿndyu'. Cwii joona nnc'oom ts'o̱' ntyjaya ndo' cwiicheⁿ nnc'oom ts'o̱' ntyjatymaaⁿ'. 22Sa̱a̱ t'o̱ Jesús nda̱a̱ we naⁿ'ñeeⁿ, tsoom: —'O ticala'no̱ⁿ'yo' ljo' cwitaⁿ'yo'. Juu nawi' na nncwino̱o̱ⁿ, ¿aa nnda̱a̱ nnaⁿndyo'? Ndo' ¿aa nnda̱a̱ nljoya n'om'yo' na nncwje'yo' cha'xjeⁿ na jnda̱ ljoya ts'o̱o̱ⁿ na nnc'io̱? T'o̱o̱na nnoom, jluena: —Nnda̱a̱. 23Jom tsoom nda̱a̱na: —Mayuu' juu nawi' na nncwino̱o̱ⁿya, nncwinom'yo'. Ndo' cha'xjeⁿ na cwiljoya ts'o̱o̱ⁿ na nnc'io̱ mati macaⁿna' na caljoya n'om'yo' na nla'cwjee nn'aⁿ 'o. Sa̱a̱ titseixmaⁿya na nntseijndaa'ndyo̱ 'ñeeⁿ juu nncwacatyeeⁿ ntyjaa'a ntyjaya oo ntyjatymaaⁿ'. Nquii Tsotya̱ya nñequiaaⁿ naya'ñeeⁿ nda̱a̱ joo nn'aⁿ na jnda̱ seijndaa'ñê na nnto'ñoom juuna'. 24Ndo' cwiicheⁿ quindyô̱ jâ na cwila'jomndyô̱ ñ'eⁿ Jesús, quia na jndya̱a̱yâ ñ'oom na tcaⁿ yuscu'ñeeⁿ, jeeⁿ tyola'wja̱a̱yâ nacjoo we nn'aaⁿyâ naⁿ'ñeeⁿ. 25Ndo' naljo', tqueeⁿ' Jesús cha'tsondyô̱ na m'aaⁿ. Tsoom nda̱a̱yâ: —'O manquiu'yo' na nquiee nn'aⁿ na cwiluiitquiendye cwii cwii ndyuaa cwila's'andyena nda̱a̱ nn'aⁿ na cwitsa̱'ntjomna. Ndo' nn'aⁿ na cwiluiit'maⁿndye cwiqueⁿna xjeⁿ nn'aⁿ na m'aⁿ nacje 'naaⁿna. 26Sa̱a̱ quii'ntaaⁿ 'o ticatsona' na luaa' nl'a'yo'. Ee meiⁿcwi'ñeeⁿcheⁿ 'o na ntyjaa' ts'om na nnc'oom na t'maⁿñe naquii' ntaaⁿ'yo', tsaⁿ'ñeeⁿ matsona' na catseixmaaⁿ ts'aⁿ na mandi'ntjom nda̱a̱ nc'iaa'. 27Ndo' 'ñeeⁿ cwiindyo' 'o na maqueⁿ ts'om na nlco'nnomna' juu jo nda̱a̱'yo', tsaⁿ'ñeeⁿ matsona' na c'oom cha'cwijom moso 'naⁿ'yo'. 28Maluaa' na jndyo̱o̱ ja na cwiluiindyo̱ ts'aⁿ na jnaⁿ cañoom'luee. Jndyo̱o̱ na nndi'ntjo̱ⁿya nda̱a̱ nn'aⁿ nchii na nndye'ntjom nn'aⁿ no̱o̱ⁿ. Ndo' jndyo̱o̱ na nñequiaandyo̱ na c'io̱ na nntio̱o̱ⁿya jnaaⁿ nn'aⁿ na jndyendye, cha nndyaandyena na nnt'uii jnaaⁿna joona. 29Quia na saacaluii'â naquii' tsjoom Jericó, tquiontyjo̱ cwii tmaaⁿ' nn'aⁿ naxeⁿ' Jesús. 30Jo' jo' 'ndyoo nato meindyuaandye we naⁿnchjaaⁿ. Quia na jndyena ñ'oom na juu Jesús mawinoom jo' jo', jla'xuaana, jluena: —'U Ta, na cwiluiindyu' jndacantyjo David, c'oom' na wi' ts'om' ñ'eⁿndyô̱ jâ. 31Sa̱a̱ nn'aⁿ na m'aⁿ jo' jo' jla'tia'na naⁿnchjaaⁿ'ñeeⁿ. Ñe'cala'cheⁿna naⁿ'ñeeⁿ, sa̱a̱ yacheⁿ jndeii tyola'xuaa, jlue: —'U Ta, na cwiluiindyu' jndacantyjo David, c'oom' na wi' ts'om' ñ'eⁿndyô̱ jâ. 32Tjameintyjee' Jesús, t'maaⁿ naⁿ'ñeeⁿ. Tsoom nda̱a̱na: —¿Ljo' l'ue n'om'yo' na nnts'aaya 'o? 33T'o̱o̱ naⁿnchjaaⁿ'ñeeⁿ nnoom, jluena: —Jeeⁿ 'u ta, toom cwe' nnda̱a̱ nnty'iaayâ. 34Quia jo' Jesús ty'oom na wi' ts'oom joona. Tyeⁿnquioom'm lua'nda̱a̱na. Mañoom' teitquioona. Ty'entyjo̱na naxeeⁿ'eⁿ.
Mateo 20


1Xuee jnda̱ ndyee na tuii na luaa' toco cwii ts'aⁿ tsjoom Caná, ts'o̱ndaa Galilea. Ndo' seijomñe tsondyee Jesús. 2Ndo' joo nn'aⁿ na t'unco t'maⁿna Jesús ñequio jâ nn'aⁿ na cwila'jomndyô̱ ñ'eⁿñê na mati calajomndyô̱ ñ'eⁿndyena na cwi'uncona. 3Jnda̱ na ntquie' winom, tsondyee Jesús tso nnoom: —Ticwijndeii winom. 4T'o̱ Jesús nnom, matsoom: —Naⁿ, ¿ljo' nntsa' ja? Tyoowe'ntyjo̱ xjeⁿ na nnts'aa cwii nnom na tixocanda̱a̱ nluii na cwe' ts'aⁿ nnts'aa. 5Matso tsoñeeⁿ nda̱a̱ nn'aⁿ na cwindye'ntjom jo' jo': —Cal'a'yo' cha'tso na nntsa̱'ntjoom 'o. 6Maniom ñ'oom na cwiqua̱a̱ⁿ jaa nn'aⁿ judíos na cwinndyuu'a ñequio na cwitmaaⁿya 'naⁿ. W'aa yuu na toco tsaⁿ'ñeeⁿ meintyjee' yom ljoo t'maⁿ na tuiina' ñ'eⁿ ljo̱', na quiwil'uee'ndyena na cwila'canda̱a̱'ndyena costumbre'ñeeⁿ. Cwiwijndeii cwii cwii tsjoo'ñeeⁿ cha'na ñequiee hasta yom xjo lata ndaa. 7Seineiⁿ Jesús nda̱a̱ nn'aⁿ na cwindye'ntjom jo' jo'. Matsoom: —Calacato'yo' ljoomeiⁿ' ñequio ndaatioo. Ndo' jla'catoo' naⁿ'ñeeⁿ joona' hasta too' cwijomna'. 8Jnda̱ jo' matsoom nda̱a̱na: —Je' catjei'yo' chjoowi' juuna'. Catsaañ'om'yo' na m'aaⁿ ts'aⁿ na matsa̱'ntjom nn'aⁿ na cwila'ñ'oom'ndye nantquie. Jo' chii ty'eñ'omna juuna' na m'aaⁿ tsaⁿ'ñeeⁿ. 9Ndo' juu ts'aⁿ na matsa̱'ntjom naⁿ'ñeeⁿ t'uu chjoowi' ndaatioo na jnda̱ seicwaqueⁿ Jesús na winom. Ticaljeii tsaⁿ'ñeeⁿ yuu jnaⁿna' sa̱a̱ nn'aⁿ na cwindye'ntjom jo' jo' nquiucheⁿna yuu tjeii'na juuna'. Quia jo' tcwaⁿ tsaⁿ'ñeeⁿ ts'aⁿ na macoco. 10Matsoom nnom: —Ticwii cwii joo na ñetjo̱ na t'unco nn'aⁿ, najndyee tyoñe'quia nn'aⁿ winom na yaticheⁿ na nncwe nc'iaana. Ndo' quia na jnda̱ mawjaacjoo naⁿ'ñeeⁿ na cwiwena, quia jo' cwiñe'quiana winom na ticue'ntyjo̱ na yana'. Sa̱a̱ 'u je', jnda̱ seiljo' winom na yaticheⁿ na quia je'cheⁿ nleil'uena'. 11M'aaⁿ Jesús Caná ts'o̱ndaa Galilea quia s'aajñeeⁿ ts'iaaⁿ na tixocaluii na cwe' ts'aⁿ nnts'aa. Ndo' na luaa' s'aaⁿ t'mo̱o̱ⁿ na t'maⁿ cwiluiiñê. Manc'e jo' na jâ nn'aⁿ na cwila'jomndyô̱ ñ'eⁿñê, jnaⁿna' na cwilayuu'â ñ'eⁿñê. 12Jnda̱ na tuii na luaa', quia jo' jâ nn'aⁿ na cwindya̱a̱yâ ñ'oom na mañequiaaⁿ, saayâ Capernaum ñ'eⁿñê, ñequio tsoñeeⁿ ñequio ntyjeeⁿ. Ndo' ljoo'ndyô̱ jo' jo' cwantindyo xuee. 13Juu xjeⁿ'ñeeⁿ jnda̱ wjaawindyoo' nncuee' ncuee pascua quia jaa nn'aⁿ judíos cwilacwja̱a̱ canmaⁿ. Jo' chii saayâ Jerusalén ñ'eⁿ Jesús. 14Tach'eeⁿ' wats'om t'maⁿ, jo' jo' ljeiiⁿ nn'aⁿ na cwinda̱a̱ quioondyo ñ'eⁿ canmaⁿ ñ'eⁿ cantu'. Ndo' mati meindyuaandye nn'aⁿ na cwila'jndyoondye s'om 'naaⁿ nn'aⁿ na cwi'ooquie' wats'om. 15Ndo' jnda̱ na nty'iaaⁿ'aⁿ na luaa', quia jo' s'aaⁿ l'uaa tsja'jneiⁿ, jnda̱ chii jleintyjo̱o̱ⁿ naⁿ'ñeeⁿ. Tjeiiⁿ'eⁿ cha'tsondye joona ch'eeⁿ' tach'eⁿ wats'om'ñeeⁿ. Mati canmaⁿ ñ'eⁿ quioondyo. Ndo' seicantqueeⁿ meiⁿsa na cwilei'cho nn'aⁿ na cwila'jndyoondye s'om jo' jo'. Seiquiaⁿ s'om 'naaⁿ naⁿ'ñeeⁿ. 16Ndo' nda̱a̱ nn'aⁿ na cwinda̱a̱ cantu' matsoom: —Catjei'yo' quioo'm'aⁿ' ñjaaⁿñe. Tacal'a'yo' na waa' Tsotya̱ya na matseijomna' cha'na ts'ua. 17Quia jo' jâ nn'aⁿ na t'maaⁿ na cala'jomndyô̱ ñ'eⁿñê ts'iaaⁿ na mach'eeⁿ tjañjoom' n'o̱o̱ⁿyâ ñ'oom na mawaa cjoo' libro Salmos. Matsona': "Nla'cuee' nn'aⁿ ja jnaaⁿ' na queeⁿ ts'o̱o̱ⁿya na nleil'uee'ndyena waa' Ty'o̱o̱ts'om cha'xjeⁿ na matsa̱'ntjomna'." 18Ndo' ta'x'ee nn'aⁿ judíos nnoom, jluena: —¿Cwaaⁿ ts'iaaⁿ nntsa' na tixocaluii juuna' na cwe' ts'aⁿ nnts'aa na m'mo̱ⁿna' nda̱a̱yâ na waa najndeii na matseixmaⁿ' na nmeiiⁿ' mache'? 19T'o̱ Jesús nda̱a̱na, matsoom: —Calatyui'yo' wats'omwaañe ndo' ñe'ndyee xuee nntseiwa̱nnda'a juuna'. 20Ndo' t'o̱o̱ nn'aⁿ judíos'ñeeⁿ: —Wen'aaⁿ nchoo' yom ntyu tjacaa na tuii wats'omwaañe, ndo' 'u je' ¿aa cwe' ñe'ndyee xuee nntseiwe' juuna'? 21Sa̱a̱ seijoom'ñê na juu seiiⁿ'eⁿ cwiluiiñena' wats'om. 22Jo' chii jnda̱ na tquiaa Ty'o̱o̱ts'om na tando'xcoom jnda̱ na tueeⁿ'eⁿ, jâ nn'aⁿ na cwindya̱a̱yâ ñ'oom na mañequiaaⁿ tjañjoom' n'o̱o̱ⁿyâ na ljo' tsoom. Ndo' jlayuu'â ñ'oom na seineiiⁿ ndo' mati ñ'oom' Ty'o̱o̱ts'om na teiyo teiljeii. 23Yocheⁿ na tyom'aaⁿ Jesús Jerusalén na tyowaa xuee Pascua quia jaa nn'aⁿ judíos cwila'wja̱a̱ya canmaⁿ, nn'aⁿ na m'aⁿ jo' jo' tyonty'iaana jndye nnom ts'iaaⁿ na tyoch'eeⁿ na tixocanda̱a̱ nluii na cwe' ts'aⁿ nnts'aa. Jo' chii jndyendyena tyola'yu'na na cwiluiiñê Cristo. 24Sa̱a̱ tînquiaañê ñ'eⁿndyena, ee ntyjeeⁿ chiuu n'omna. 25Meiⁿ ticaⁿna' na cwji'yuu'ñe ts'aⁿ nnoom cantyja ljo' la'xmaⁿ nn'aⁿ, ee maxjeⁿ mantyjeeⁿ chiuu n'omna.
Juan 2